Oznámenie komisie o usmerneniach o postupe najlepšieho vykonania predaja nesplácaných úverov na sekundárnych trhoch

(2022/C 405/01)

Obsah

GLOSÁR A VYMEDZENIE POJMOV 3

ZHRNUTIE 7

ÚVOD 11

1. Štruktúrovanie transakcií: výber portfólia 12

1.1. Kľúčové činnosti 12

1.2. Posúdenie právnych/daňových obmedzení alebo obmedzení súvisiacich s ochranou spotrebiteľa 13

1.3. Ciele procesu výberu portfólia 14

1.4. Technické aspekty procesu výberu portfólia 16

1.5. Zváženie potrebného použitia interných zdrojov a potenciálnej dodatočnej potreby externej podpory 17

1.6. Organizačné záležitosti 17

2. Prípravná fáza 18

2.1. Kľúčové činnosti 18

2.2. Počet fáz procesu a harmonogram 18

2.3. Vypracovanie hlavných dokumentov 19

2.4. Príprava dátového záznamu o úvere a získanie dokumentácie 19

2.5. Rozhodnutie o zriadení virtuálneho dátového priestoru 20

2.6. Vypracovanie zmluvy o predaji a kúpe úveru 21

3. Predmarketingová fáza 22

3.1. Kľúčové činnosti 22

3.2. Skúmanie trhu 22

3.3. Stanovenie najlepšej marketingovej stratégie 23

3.4. Vypracovanie procesných a marketingových materiálov na nezáväznú a záväznú fázu 25

4. Fáza nezáväzných ponúk (fáza 1) 27

4.1. Kľúčové činnosti 27

4.2. Začatie procesu predkladania ponúk a zaslanie informačného balíka 28

4.3. Uchádzači vykonávajúci počiatočnú náležitú starostlivosť 29

4.4. Predloženie nezáväzných ponúk uchádzačmi a výber užšieho zoznamu uchádzačov, ktorí majú postúpiť do druhého kola 29

5. Fáza záväzných ponúk (fáza 2) 29

5.1. Kľúčové činnosti 29

5.2. Materiály, ktoré má predávajúci doručiť 30

5.3. Najlepšie postupy 30

6. Podpis transakcie a uzavretie 34

6.1. Kľúčové činnosti 34

6.2. Kľúčové úvahy o rizikách 35

6.3. Aspekty týkajúce sa ZPKÚ 36

6.4. Ďalšie aspekty 36

6.5. Priradenie ceny 36

7. Po uzavretí 37

7.1. Kľúčové činnosti 37

7.2. Migračný proces 37

7.3. Povinnosti predávajúceho 38

7.4. Popredajné činnosti 38

PRÍLOHY

GLOSÁR A VYMEDZENIE POJMOV

jednofázový proces Proces pri predaji nesplácaných úverov, ktorý obsahuje len fázu záväzných ponúk (fáza 2). dvojfázový proces Proces pri predaji nesplácaných úverov, ktorý obsahuje fázu nezáväzných ponúk (fáza 1) aj fázu záväzných ponúk (fáza 2). boj proti praniu špinavých peňazí Pranie špinavých peňazí predstavuje druh finančnej trestnej činnosti. Zahŕňa narábanie s príjmami získanými z trestnej činnosti („špinavé peniaze“) a zakrytie ich pôvodu, aby sa zdalo, že pochádzajú z legitímneho zdroja. Boj proti praniu špinavých peňazí sú činnosti, ktoré finančné inštitúcie vykonávajú s cieľom dosiahnuť súlad s právnymi požiadavkami na aktívne monitorovanie a ohlasovanie podozrivej činnosti. analytická správa Keď predávajúci dostane od investorov vo fáze 1 nezáväzné ponuky, predávajúci ich porovná a vykoná ich analýzu, čoho výsledkom je analytická správa o nezáväzných ponukách. Táto správa predstavuje pre predávajúceho základ pri užšom výbere príslušných uchádzačov, ktorí potom môžu postúpiť do fázy 2. Keď predávajúci dostane od investorov vo fáze 2 záväzné ponuky, predávajúci ich znovu porovná a vykoná ich analýzu, čoho výsledkom je analytická správa o záväzných ponukách. druhy dražieb Predávajúci si môže zvoliť pre zamýšľaný predaj nesplácaných úverov druh dražby. Zoznam bežne používaných druhov dražieb je pripojený ako príloha 4 k týmto usmerneniam. správa o odsúhlasených postupoch Správa o odsúhlasených postupoch je súčasťou náležitej starostlivosti predajcu, ktorá by sa mala poskytnúť investorom. V rámci povinností týkajúcich sa odsúhlasených postupov vykonáva správca osobitné postupy, na ktorých sa dohodol prevádzkovateľ, predávajúci a všetky príslušné tretie strany. Na základe faktických zistení vyplývajúcich z takéhoto úsilia o náležitú starostlivosť správca vypracuje správu o odsúhlasených postupoch a poskytne ju tým stranám, ktoré tieto postupy odsúhlasili. záväzná ponuka Záväzná ponuka, ktorú majú predložiť investori vo fáze 2. dátum záväznej ponuky Lehota stanovená predávajúcim na prijatie záväznej ponuky od investorov vo fáze 2. usmernenia k záväznej ponuke Písomné usmernenia, ktoré predávajúci poskytuje investorom vo fáze 2 a v ktorých sa podrobne opisuje forma a obsah záväznej ponuky. rozsiahla dražba Rozsiahla dražba je typický dvojfázový proces, v ktorom sa veľký počet investorov vyzýva na predloženie orientačnej nezáväznej ponuky. Po tejto prvej fáze dražby prebieha proces náležitej starostlivosti s obmedzeným užším zoznamom investorov, ktorí sú vyzvaní, aby predložili konečnú záväznú ponuku. Po tejto druhej fáze dražby sa vyberie jeden uprednostňovaný uchádzač, s ktorým predávajúci začne rokovať o zmluve o predaji a kúpe úveru a prípadne o ďalších zmluvách o transakciách. Tieto usmernenia predstavujú proces rozsiahlej dražby. uzavretie Dátum, ku ktorému je transakcia s nesplácaným úverom právne uzavretá, a zvyčajne dátum zaplatenia kúpnej ceny a prevodu vlastníctva nesplácaného úveru na kupujúceho. koncový dátum Predávajúci zvyčajne určuje a oznamuje investorom vo fáze 2 koncový dátum, od ktorého sú výnosy súvisiace s nesplácanými úvermi splatné kupujúcemu. chybné nesplácané úvery Nesplácané úvery, ktoré buď nespĺňajú všetky kritériá oprávnenosti alebo spĺňajú aspoň jedno kritérium vylúčenia. kvalifikátor poskytovania informácií Predávajúci môže určité vyhlásenia a záruky určiť za oprávnené na to, aby sa o nich poskytovali informácie, napríklad: „Predávajúci zaručuje, že všetky cenné papiere sú hypotékami prvého stupňa, pokiaľ predávajúci riadne neposkytol informácie (vo forme, ktorú môže predávajúci preukázať) kupujúcemu do [dátum posledného poskytnutia informácií].“ náležitá starostlivosť a dokumentácia k náležitej starostlivosti V priebehu náležitej starostlivosti predávajúci zvyčajne poskytuje zákonným spôsobom fyzický alebo virtuálny prístup k príslušnej dokumentácii k náležitej starostlivosti, na základe ktorej môžu právni a prevádzkoví odborníci investorov vo fáze 2 preskúmať a overiť kvalitu a dostupnosť dokumentov, potvrdiť predpoklady použité pri stanovovaní cien a posúdiť požiadavky na vyhlásenia a záruky pre zmluvu o predaji a kúpe úveru. kritériá vylúčenia alebo kritériá oprávnenosti Kritériá oprávnenosti sú kritériá dohodnuté v zmluve o predaji a kúpe úveru, ktoré musí všetky spĺňať každý predaný nesplácaný úver. Kritériá vylúčenia sú kritériá dohodnuté v zmluve o predaji a kúpe úveru, ktoré nespĺňa (resp. by nemal spĺňať) žiadny predaný nesplácaný úver. externí poskytovatelia služieb Externí poskytovatelia služieb sú poskytovatelia služieb, ktorí ponúkajú predávajúcemu všeobecnú podporu pri proces predaja nesplácaného úveru. Môžu to byť finanční poradcovia, technickí poradcovia, transakčné platformy a poskytovatelia virtuálneho dátového priestoru. Viac informácií o konkrétnych kategóriách externých poskytovateľov služieb sa nachádza v prílohe 3. informačné memorandum Informačné memorandum obsahuje krátku prezentáciu hlavných vlastností nesplácaných úverov, ktoré sa predávajú. prirážka v zmluve o predaji a kúpe úveru investora Prirážka v návrhu zmluvy o predaji a kúpe úveru (ZPKÚ), ktorú poskytuje investor vo fáze 2 počas fázy 2 a ktorá sa zvyčajne dodáva k dátumu záväznej ponuky. poznaj svojho klienta V odvetví finančných služieb sa používajú štandardy poznaj svojho zákazníka alebo poznaj svojho klienta, v ktorých sa stanovujú požiadavky na overenie totožnosti, vhodnosti a rizík spojených s udržiavaním obchodného vzťahu. Tieto postupy spadajú do širšieho rozsahu pôsobnosti politiky boja proti praniu špinavých peňazí. dátový záznam o úvere Dátový záznam o úvere označuje elektronický súbor alebo množinu súborov na zachytávanie údajov o úverových produktoch zo systémov finančnej spoločnosti. Možno ho považovať za jednorazová snímka podsúboru informácií o úverovom portfóliu predávajúceho. Obsahuje informácie, ktoré predávajúci poskytol počas fázy 2 investorom vo fáze 2. zmluva o predaji a kúpe úveru Zmluva o predaji a kúpe úveru, niekedy nazývaná aj kúpnopredajná zmluva alebo zmluva o predaji dlhu. V týchto usmerneniach sa používa skratka ZPKÚ. základné podmienky ZPKÚ Prehľad podmienok v rozsahu najviac 2 – 4 strany, ktorý obsahuje základné podmienky v ZPKÚ (napr. plánovaná štruktúra transakcií, vyhlásenia a záruky predávajúceho, režim zodpovednosti), na ktoré chce predávajúci získať spätnú väzbu od investorov na začiatku procesu, napr. vo fáze 1. stretnutie k spravovaniu Stretnutie/stretnutia, ktoré predávajúci ponúka investorom vo fáze 2, na ktorom/ktorých dostanú investori vo fáze 2 podkladové informácie o nesplácaných úveroch, ktoré sa majú predať, a vysvetlenia týkajúce sa činností v oblasti realizácie náhrad alebo predbežného spracovania, a kde môžu investori vo fáze 2 klásť otázky zamestnancom predávajúceho, ktorí majú rozsiahle poznatky o nesplácaných úveroch, ktoré sa majú predať, ako aj o predchádzajúcich činnostiach v oblasti vysporiadania úverov. dohodnutý predaj Dohodnutý predaj je dvojstranný proces, na ktorom sa zúčastňuje jediný potenciálny investor. Z dôvodu nedostatočnej hospodárskej súťaže sa hlavné kroky (s príslušnou poskytnutou dokumentáciou) a výsledok marketingového procesu výrazne líšia od rozsiahlej dražby. nezáväzná ponuka Nezáväzná ponuka, t. j. orientačná ponuka predložená investorom vo fáze 1, t. j. ponuka, ktorá nie je pre uchádzača právne záväzná. dátum nezáväznej ponuky Lehota stanovená predávajúcim na prijatie nezáväznej ponuky od investorov vo fáze 1. dohody o nezverejňovaní informácií Dohoda o nezverejňovaní informácií je dohoda o mlčanlivosti podpísaná predávajúcim a záujemcami o investovanie. V dohode o nezverejňovaní informácií sa stanovujú podmienky, za ktorých je predávajúci ochotný poskytovať dôverné informácie. Investori musia podpísať túto dohodu pred tým, ako získajú prístup k príslušným údajom a začnú postup náležitej starostlivosti. nesplácané úvery Bankový úver sa považuje za nesplácaný, ak existujú náznaky, že dlžník pravdepodobne úver nesplatí (teda podkategória „splatenie nepravdepodobné“), alebo uplynie viac než 90 dní bez toho, aby dlžník uhradil dohodnuté splátky alebo úroky. fáza 1 = fáza nezáväznej ponuky Fáza, na konci ktorej predávajúci očakáva, že dostane nezáväzné ponuky od všetkých investorov vo fáze 1. investor vo fáze 1 Investor, ktorému predávajúci umožnil, aby sa zúčastnil na fáze 1 procesu predaja nesplácaných úverov. fáza 2 = fáza záväznej ponuky Fáza, na konci ktorej predávajúci očakáva, že dostane záväzné ponuky od všetkých investorov vo fáze 2. investor vo fáze 2 Investor, ktorému predávajúci umožnil zúčastniť sa na fáze 2 procesu predaja nesplácaných úverov. údaje a dokumenty vo fáze 2 Údaje a dokumenty vypracované počas prípravnej fázy predávajúcim, ktoré sa majú poskytnúť investorom vo fáze 2 na začiatku fázy 2. Okrem údajov o jednotlivých úveroch v súvislosti so všetkými nesplácanými úvermi údaje a dokumenty vo fáze 2 zvyčajne obsahujú dokumentáciu k náležitej starostlivosti, ktorú majú preskúmať investori vo fáze 2. Údaje a dokumenty vo fáze 2 by mali obsahovať aj všetky náklady alebo poplatky, v prípade ktorých predávajúci predpokladá, že ich prevezme kupujúci. uprednostňovaný uchádzač Investor, ktorý podľa názoru predávajúceho predložil najlepšiu záväznú ponuku. V ideálnom prípade a vo väčšine prípadov sa uprednostňovaný uchádzač zhoduje s kupujúcim. procesný list Procesný list je dokument, v ktorom sa uvádzajú kroky postupu predaja a lehoty, ktoré musia dodržiavať všetky zúčastnené strany. kupujúci Investor, s ktorým predávajúci uzatvára zmluvu o predaji a kúpe úveru. proces otázok a odpovedí Proces, ktorý sa zvyčajne uskutočňuje vo fáze 2, v rámci ktorého môžu investori vo fáze 2 klásť otázky, na ktoré má predávajúci odpovedať. vyhlásenia a záruky Vyhlásenia a záruky poskytnuté v zmluve o predaji a kúpe úveru, keďže vyhlásenia a záruky predávajúceho môžu zahŕňať vyhlásenia a záruky v súvislosti s nesplácanými úvermi, podkladovými cennými papiermi, predbežným spracovaním atď. dátum prevzatia služby spravovania úverov Dátum, keď kupujúci alebo správca konajúci v mene kupujúceho prevezme službu spravovania nadobudnutých nesplácaných úverov. Dátum prevzatia služby spravovania úverov sa zvyčajne zhoduje s uzavretím, ale môže nastať aj po uzavretí, ak sa tak predávajúci s kupujúcim dohodnú. podpis Podpis konečnej zmluvy o predaji a kúpe úveru dohodnutej medzi predávajúcim a kupujúcim a podpísanej predávajúcim a kupujúcim. V závislosti od zložitosti transakcie môže podpis predchádzať alebo zodpovedať uzavretiu. cielená dražba Cielená dražba je súťažný proces podobný rozsiahlej dražbe, ale obsahuje kratší zoznam potenciálnych investorov (približne 2 až 8). Táto možnosť zvyčajne dáva predávajúcemu lepšiu kontrolu nad procesom a zároveň mu poskytuje možnosť využívať výhody konkurenčného prostredia. Zvyčajne ide o dvojfázový proces, hoci za osobitných okolností a najmä v situáciách veľkého časového tlaku sa prvá fáza môže vynechať. základný popis Základný popis je anonymný marketingový dokument, ktorý obsahuje kľúčové podkladové informácie o transakciách a súhrnné údaje o nesplácaných úveroch, ktoré sa majú odpredať. Uvádzajú sa v nej hlavné prvky investičnej príležitosti. transakčné platformy Transakčné platformy sú online trhoviská, ktoré spájajú kupujúcich a predávajúcich nesplácaných úverov a pomáhajú organizovať proces predaja. Uľahčujú transakcie s nesplácanými úvermi tým, že poskytujú prístup investorom a technologickú podporu (vrátane virtuálneho dátového priestoru). Transakčné platformy ponúkajú možnosť uskutočnenia online dražby s nesplácanými úvermi, kde si predávajúci môže vybrať požadovaný druh dražby. náležitá starostlivosť predajcu Preskúmanie, ktoré vykonáva predávajúci a ktorého výsledok sa poskytuje investorom. Náležitá starostlivosť predajcu môže zahŕňať napr. precenenie nehnuteľnosti, kontroly konzistentnosti dátových záznamov o úveroch, preskúmanie právnej dokumentácie. virtuálny dátový priestor Virtuálny dátový priestor, ktorý môže predávajúci použiť na poskytnutie informácií, údajov a dokumentov všetkým investorom vo fáze 2 (a vo fáze 1, pokiaľ predávajúci nezavedie virtuálny dátový priestor len pre fázu 2). poskytovateľ virtuálneho dátového priestoru (Technologická) spoločnosť ponúkajúca zriadenie a organizáciu virtuálneho dátového priestoru na predaj nesplácaných úverov.

ZHRNUTIE

Ako Komisia oznámila vo svojom akčnom pláne zo 16. decembra 2020, v úzkej spolupráci s členmi a pozorovateľmi poradného panela Komisie pre nesplácané úvery vypracovala usmernenia o postupe najlepšieho vykonania predaja nesplácaných úverov na sekundárnych trhoch. Cieľom týchto usmernení je podporiť osvedčené procesy na strane predaja i nákupu, pokiaľ ide o transakcie s nesplácanými úvermi na sekundárnych trhoch EÚ, a najmä pomôcť predávajúcim a kupujúcim, ktorí môžu mať menej skúseností s transakciami na sekundárnych trhoch.

Tento dokument je založený na najlepších postupoch a opisuje postupnosť hlavných činností, ktoré sa majú vykonať v rámci prípravy súťažného transakčného procesu. V usmerneniach sa uvádzajú niektoré postupy a podmienky, ktoré sa považujú za nevyhnutné na to, aby sa dosiahol úspešný výsledok. Hoci účastníci trhu nie sú povinní dodržiavať tieto usmernenia, predávajúcim a kupujúcim nesplácaných úverov poskytujú jasný a štruktúrovaný proces, vďaka ktorému by mali dosiahnuť úspešný výsledok.

Hlavná štruktúra dokumentu je koncipovaná chronologicky. Každá hlavná kapitola sa zameriava na jedno z konkrétnych štádií, ktoré by sa mali dodržiavať počas celého postupu predaja. Štandardnou trhovou transakciou sa v tomto dokumente typicky rozumie proces rozsiahlej dražby, ktorý pozostáva z viacerých fáz s dvoma hlavnými štádiami: fáza nezáväzných ponúk (fáza 1) a fáza záväzných ponúk (fáza 2).

V nasledujúcej tabuľke sa uvádza štylizované zhrnutie dokumentu, ktoré zahŕňa všetky fázy transakčného procesu. Zdôrazňujú sa v nej kľúčové činnosti a kľúčové výsledky jednotlivých fáz. Viac informácií o každom z týchto prvkov možno nájsť v príslušných kapitolách v hlavnej časti usmernení.

Fáza Kľúčové činnosti Kľúčové výsledky — posúdenie možných právnych/daňových obmedzení alebo obmedzení súvisiacich s ochranou spotrebiteľa — preskúmanie existujúceho systému IT s cieľom umožniť optimalizáciu výberového konania — vymedzenie rozsahu transakcie/výber portfólia na predaj — rozhodnutie o využití externých poskytovateľov služieb a/alebo iných externých poradcov — určenie čo najefektívnejšej a najúčinnejšej organizačnej štruktúry na uskutočnenie procesu (v relevantných prípadoch s podporou externých poskytovateľov služieb) — ďalšie úvahy týkajúce sa služieb spravovania, tvorby portfólia a stanovenia „vyvolávacej ceny“ — možné zmeny systému IT — výber portfólia na predaj — zriadenie organizačnej štruktúry na riadenie transakčného procesu — zmluvy s externými poskytovateľmi služieb (v relevantných prípadoch/podľa potreby) — vymedzenie počtu fáz procesu (konkrétne dvojfázový proces s nezáväznými ponukami a so záväznými ponukami alebo jednofázový proces priamo so záväznými ponukami) — stanovenie harmonogramu – vrátane interných krokov a prístupu na trh (so zreteľom na zapojenie právnych a konzultačných poradcov) — vypracovanie hlavných marketingových dokumentov (najmä základného popisu a informačného memoranda). V rámci náležitej starostlivosti vo fáze záväzných ponúk sa môže vyžadovať prezentácia k spravovaniu. Vypracovanie hlavných procesných dokumentov [najmä dohody o nezverejňovaní informácií pre investora, procesného listu (ak sa vyžaduje osobitne pre fázu 1 a fázu 2), usmernení k záväznej ponuke, prípadne usmernení k nezáväznej ponuke] — príprava dátového záznamu o úvere a získanie dokumentácie — zriadenie virtuálneho dátového priestoru (1) (vrátane podrobného indexu virtuálneho dátového priestoru), pokiaľ by analýza nákladov a prínosov neodrádzala od používania virtuálneho dátového priestoru, najmä v prípade malých portfólií — vypracovanie zmluvy o predaji a kúpe úveru (ZPKÚ) — virtuálny dátový priestor pre investorov (virtuálny dátový priestor vo fáze 1 pripravený na otvorenie, virtuálny dátový priestor vo fáze 2 v štádiu prípravy) — základný popis — informačné memorandum — počiatočný návrh prezentácie k spravovaniu — počiatočný návrh procesného listu — počiatočný návrh ZPKÚ — dátový záznam o úvere — návrh dohody o nezverejňovaní informácií — pravidlá virtuálneho dátového priestoru (pre fázy 1 a 2) — skúmanie trhu — stanovenie najlepšej marketingovej stratégie — rokovania o dohodách o nezverejňovaní informácií — príprava základných podmienok ZPKÚ — pokračovanie v príprave procesných a marketingových materiálov (napr. prezentácie pre investorov) na účely fázy 1 a fázy 2 — procesný list — súpis materiálov k náležitej starostlivosti — základné podmienky ZPKÚ — podpísané dohody o nezverejňovaní informácií — širší zoznam investorov — nepovinné: vyjadrenie záujmu — správa virtuálneho dátového priestoru pre investorov vo fáze 1 (vrátane otvorenia, správy používateľov a prístupu, podávania správ o virtuálnom dátovom priestore atď.) — (pokračujúca) príprava údajov a dokumentov vo fáze 2, ako aj prípadného virtuálneho dátového priestoru pre investorov — sprístupnenie procesných a marketingových materiálov na účely fázy 1 — sprístupnenie (zmysluplných) dátových záznamov investorom (prostredníctvom virtuálneho dátového priestoru) — riadenie (obmedzeného) procesu otázok a odpovedí, ak je to vhodné vzhľadom na zložitosť rozsahu a/alebo počet uchádzačov — analýza predložených nezáväzných ponúk a prípadné pripomienky k základným podmienkam ZPKÚ — výber užšieho zoznamu uchádzačov na umožnenie účasti na fáze záväzných ponúk — výber druhu dražby a príprava dražby — dokončenie portfólia nesplácaných úverov, pričom z portfólia možno vylúčiť určité neoprávnené nesplácané úvery, i) ak (už) nespĺňajú pôvodné kritériá výberu alebo ii) na základe odôvodnenej žiadosti investorov — virtuálny dátový priestor pre investorov (virtuálny dátový priestor vo fáze 2 pripravený na otvorenie) alebo iné prostriedky výmeny údajov s investormi — dátové záznamy o úveroch (úplný súbor) — nepovinné: pripravené materiály k náležitej starostlivosti predajcu (správa o odsúhlasených postupoch, právna náležitá starostlivosť atď.) — podávanie správ o virtuálnom dátovom priestore (napr. o činnosti uchádzača a oblastiach záujmu) — prípadné odpovede na otázky na základe otázok a odpovedí — analytická správa o nezáväzných ponukách a užší zoznam uchádzačov — nepovinné (ak to nie je zahrnuté v procesnom liste): návrh usmernení k procesu otázok a odpovedí (pre fázu 2) — poskytnutie údajov a dokumentov vo fáze 2 investorom vo fáze 2 — riadenie procesu otázok a odpovedí — nepovinné: organizácia stretnutia (stretnutí) k spravovaniu a zhrnutie/poskytnutie výsledku všetkým investorom vo fáze 2 — organizácia dražby — analýza predložených listov so záväznou ponukou a prirážok v ZPKÚ investorov — výber uprednostňovaného uchádzača/kupujúceho — nepovinné: proces poznaj svojho klienta — dokončenie portfólia nesplácaných úverov, pričom z portfólia možno vylúčiť určité neoprávnené nesplácané úvery, i) ak (už) nespĺňajú pôvodné kritériá výberu alebo ii) na základe odôvodnenej žiadosti investorov — poskytnutie informácií o procese investorom vo fáze 2 — poskytnutie návrhu ZPKÚ investorom vo fáze 2 — poskytnutie usmernení k záväznej ponuke investorom vo fáze 2 — záverečná prezentácia k spravovaniu — nové alebo aktualizované informácie (vrátane všetkých nákladov súvisiacich s nesplácanými úvermi alebo transakciou, ktorú si predávajúci želá, aby kupujúci prevzal) sa investorom poskytnú prostredníctvom virtuálneho dátového priestoru a procesu otázok a odpovedí — nepovinné: správy o náležitej starostlivosti predajcu sa poskytnú investorom vo fáze 2 — nepovinné a podľa potreby: podávanie správ o virtuálnom dátovom priestore (napr. o činnosti uchádzača a oblastiach záujmu) — analytická správa o záväznej ponuke a výber uprednostňovaného uchádzača — riadenie bezproblémového vystúpenia z portfólia po dokončení predaja nesplácaného úveru, a to okrem iného stanovením popredajných činností predávajúceho a kupujúceho — vyhotovenie ZPKÚ a prípadne ďalšej dokumentácie k transakcii — finančné uzavretie — dokončenie prípravy prenosu údajov a dokumentov — rokovanie a dohoda o prevzatí služby spravovania nesplácaného úveru od aktuálne konajúceho správcu na kupujúceho alebo jeho správcu — zaúčtovanie transakcie — po uzavretí: migračný proces: prevod nesplácaných úverov a príslušných informácií a dokumentácie na kupujúceho s cieľom zabezpečiť bezproblémový nábeh — archívy virtuálneho dátového priestoru — konečná ZPKÚ — vykonanie a realizácia povinností po uzavretí podľa ZPKÚ — spolupráca medzi predávajúcim a kupujúcim, ako sa predpokladá v ZPKÚ, a podľa potreby na báze ad hoc, ak sa vyskytnú problémy alebo nepredpokladané opatrenia sa stanú nevyhnutnými

ÚVOD

Pandémia COVID-19 viedla k prudkému hospodárskemu poklesu v EÚ a na celom svete. Napriek rozsiahlym systémom podpory, ktoré zaviedli vlády, sú banky vystavené podnikom a jednotlivcom, ktorí sa stali finančne zraniteľnejšími, najmä malým a stredným podnikom (MSP). Riešenie obnoveného hromadenia nesplácaných úverov v súvahách bánk čo najskôr je kľúčovým poznatkom z poslednej hospodárskej krízy. V tejto súvislosti sú potrebné ďalšie štrukturálne opatrenia, aby sa zabránilo hromadeniu nesplácaných úverov v súvahách bánk v dôsledku prebiehajúcej pandémie a súvisiacich účinkov.

V snahe poskytnúť bankám ďalší nástroj na riešenie výziev týkajúcich sa kreditného rizika spôsobeného pandémiou COVID-19 Komisia vo svojom akčnom pláne „Riešenie nesplácaných úverov v období po pandémii COVID-19“ z decembra 2020 načrtla cielené opatrenia na zlepšenie sekundárnych trhov s nesplácanými úvermi. Ďalší rozvoj sekundárnych trhov s ohrozenými dlhmi je v tejto súvislosti jednou z kľúčových oblastí politiky. Hlboký a likvidný sekundárny trh s ohrozenými aktívami v celej EÚ by lepšie umožnil bankám znižovať nesplácané úvery prostredníctvom ich predaja investorom, ktorí sú tretími stranami. Ak by banky dokázali lepšie previezť nesplácané aktíva zo svojich súvah na iné subjekty prostredníctvom sekundárnych trhov, pomohlo by im to zamerať sa na činnosti poskytovania úverov, uvoľniť priestor v ich súvahách na poskytovanie nových úverov, a tak im umožniť financovanie hospodárskej obnovy (2). Mal by sa podporovať ľahší vstup na trh a účasť na trhu, najmä pre menších predávajúcich a kupujúcich, ktorí môžu mať zásadný význam pre riešenie nesplácaných úverov na miestnej úrovni.

Po tom, ako sa prejavili hospodárske dôsledky pandémie COVID-19, sa obchodná činnosť v oblasti nesplácaných úverov spočiatku výrazne znížila, no v poslednom období sa opäť zvyšuje. Keď sa vnútroštátne podporné opatrenia postupne zrušia, je pravdepodobné, že sa môže zvýšiť počet prípadov platobnej neschopnosti a tento tlak môže mať dosah na súvahy bánk. Banky musia byť pripravené včas identifikovať ťažkosti dlžníkov, aktívne a vo vhodnom čase spolupracovať so svojimi dlžníkmi a v prípade potreby zvážiť vhodnú reštrukturalizáciu (3). V prípade, že sa predaj (portfólií) nesplácaných úverov investorom, ktorí sú tretími stranami, považuje za vhodný prístup, banky by mali byť pripravené uskutočniť efektívny a účinný transakčný proces, ktorý povedie k čo najlepšiemu výsledku. Výsledkom by bola lepšia cena nesplácaných úverov predávaných renomovanému kupujúcemu, ktorý zaisťuje súlad s právnymi predpismi vrátane pravidiel ochrany spotrebiteľa.

Na tento účel Komisia vo svojom akčnom pláne oznámila, že v spolupráci s Európskym orgánom pre bankovníctvo (EBA) a príslušnými zainteresovanými stranami vypracuje usmernenia pre predávajúcich nesplácaných úverov. Komisia preto uverejňuje usmernenia o postupe najlepšieho vykonania predaja nesplácaných úverov na sekundárnych trhoch. Cieľom týchto usmernení je podporiť osvedčené procesy na strane predaja i nákupu, pokiaľ ide o transakcie s nesplácanými úvermi na sekundárnych trhoch EÚ, a najmä pomôcť predávajúcim a kupujúcim, ktorí môžu mať menej skúseností s transakciami na sekundárnych trhoch. Usmernenia by mohli viesť k viacerým výhodám pre sekundárne trhy EÚ, a to umožnením väčšej štandardizácie procesov, zvýšením efektívnosti a transparentnosti harmonogramu transakcií a zlepšením trhovej praxe v členských štátoch –, najmä tam, kde sú sekundárne trhy menej rozvinuté.

V tomto dokumente sú zhrnuté najlepšie postupy podľa postupnosti hlavných činností, ktoré sa majú vykonať v rámci prípravy súťažného transakčného procesu. V usmerneniach sa v rámci všetkých rôznych fáz uvádzajú jasné návrhy toho, čo možno považovať za efektívny a účinný prístup. V dokumente sa podrobne uvádza hlavný proces a materiály, ktoré sa poskytujú externým investorom pri štandardných trhových transakciách. Vzhľadom na značný význam výmeny relevantných údajov a informácií tieto usmernenia obsahujú konkrétne návrhy týkajúce sa rozsahu poskytovania informácií v príslušných fázach.

V usmerneniach sa uvádzajú niektoré postupy a podmienky, ktoré sa považujú za nevyhnutné na to, aby sa dosiahol úspešný výsledok. Hlavnou cieľovou skupinou sú banky (ako predávajúci nesplácaných úverov), a najmä menšie inštitúcie, ktoré majú menej skúseností s prevádzaním nesplácaných úverov na iné subjekty na sekundárnych trhoch. V usmerneniach sa však zohľadňuje aj perspektíva väčších bánk, keďže tento dokument by sa mohol stať štandardom trhovej praxe pre všetkých predávajúcich nesplácaných úverov. Okrem bankového sektora by tieto usmernenia mohli slúžiť ako referenčný dokument aj iným inštitúciám, ktoré sa podieľajú na predaji nesplácaných úverov.

Účastníci trhu nie sú povinní dodržiavať tieto usmernenia. Ich cieľom je skôr podporiť predávajúcich a kupujúcich nesplácaných úverov pri dodržiavaní jasného a štruktúrovaného opisu procesu, vďaka ktorému by bolo možné dosiahnuť úspešný výsledok. Usmernenia obsahujú najmä informácie o konkrétnych krokoch, ktoré by predávajúci a kupujúci mohli podniknúť v záujme zlepšenia efektívnosti a účinnosti procesu. V usmerneniach sa takisto poukazuje na určité kroky, ktoré sú dôležitejšie pre konkrétny druh (a v určitých prípadoch aj pre konkrétny objem) transakcie a/alebo triedu aktív.

Pokiaľ ide o druhy transakcií, usmernenia sa vzťahujú na priamy predaj (veľkých) portfólií nesplácaných úverov a uvádzajú sa v nich (veľké) transakcie zmierňujúce kreditné riziko len jednej protistrany (4). Do úvahy sa berú nezabezpečené i zabezpečené úvery vrátane týchto kategórií nesplácaných úverov:

— zabezpečené nehnuteľným majetkom určeným na bývanie: táto kategória si vyžaduje veľa kontrol a riadna dokumentácia je nevyhnutná,

— zabezpečené nehnuteľným majetkom určeným na podnikanie: svojou povahou veľmi rôznorodá kategória, pričom vlastnosti sa menia v závislosti od miesta, veľkosti, odvetvia, použitia atď.,

— expozície voči malým a stredným podnikom (MSP): treba sa intenzívne zamerať na hodnotenie kolaterálu, analýzu peňažného toku a používanie štatistických metód a výberu vzorky,

— nezabezpečené úvery pre spotrebiteľov: portfóliá sú typicky tvorené malými expozíciami,

— nezabezpečené úvery pre podnikateľské subjekty: s touto kategóriou sa spája väčšia miera náležitej starostlivosti,

— lízing: má osobitné vlastnosti a špecializáciu (5).

Z uvedeného vyplýva, že nesplácané úvery sú „osobitným“ produktom. Predaj nesplácaných úverov často značne závisí od konkrétnych portfólií. Úplná štandardizácia procesu by preto nebola možná a nie je cieľom usmernení.

Hlavná štruktúra dokumentu je koncipovaná chronologicky. Každá hlavná kapitola sa zameriava na jeden z konkrétnych krokov, ktoré by sa mali dodržiavať počas celého postupu predaja. Dvomi hlavnými alternatívnymi štandardnými stratégiami na prípravu súťažného procesu sú cielená dražba a dohodnutý predaj. V usmerneniach sa podľa relevantnosti podrobne rozoberajú tieto dve alternatívne stratégie a možné dôsledky v prípade ich výberu. Usmernenia predstavujú proces rozsiahlej dražby, ktorý je typickým dvojfázovým procesom.

Tento dokument vypracovala Komisia v úzkej spolupráci s členmi a pozorovateľmi poradného panela Komisie pre nesplácané úvery. Informácie o jeho členoch sú uvedené v prílohe 1.

1. Štruktúrovanie transakcií: výber portfólia

1.1. Kľúčové činnosti

Výber portfólia je základom úspešnej transakcie. Kľúčové je vybrať obchodovateľné portfólio, ktoré je v súlade s internými strategickými cieľmi a priťahuje investorov. Včasné zapojenie vrcholového manažmentu do procesu výberu portfólia zvyšuje istotu realizácie, čo je dôležité pre predávajúceho, ako aj kupujúceho. Obchodovateľné a dobre vybrané portfólio znižuje riziko týkajúce sa realizácie, čím sa zabraňuje neefektívnemu využívaniu zdrojov všetkých zúčastnených strán.

V tejto prvej fáze sú kľúčové tieto činnosti:

— posúdenie právnych/daňových obmedzení alebo obmedzení súvisiacich s ochranou spotrebiteľa,

— preskúmanie existujúceho systému IT s cieľom umožniť optimalizáciu výberového konania,

— vymedzenie rozsahu transakcie/výber portfólia na predaj,

— rozhodnutie o i) využití interných zdrojov alebo externých poskytovateľov služieb za predpokladu, že vždy bude potrebná určitá miera interných zdrojov (6); a ii) stanovení najefektívnejšej a najúčinnejšej organizačnej štruktúry na uskutočnenie procesu,

— doladenie iných aspektov týkajúcich sa služieb spravovania, tvorby portfólia a stanovenia „vyvolávacej ceny“.

S cieľom optimalizovať proces výberu a vyhnúť sa vysokým nákladom na validáciu údajov, ich zosúladenie a časovo náročné manuálne zmeny by sa mal existujúci systém IT podľa potreby preskúmavať a upravovať. Čím je transakcia zložitejšia, tým viac sa odporúča koncipovať internú organizačnú štruktúru predávajúceho ako projekt, pokiaľ to umožňuje lepšie zosúladenie všetkých interných zainteresovaných strán pri transakcii a dôkladnejšie monitorovanie pokroku transakcie.

Výber portfólia zohráva dôležitú úlohu pri každej transakcii, keďže správna voľba portfólia je pre úspešnú realizáciu zásadná. Proces výberu portfólia musí odrážať požiadavky a strategické ciele predávajúceho a zároveň prilákať záujem investorov, ktorý nemusí nevyhnutne zodpovedať záujmu predávajúceho. Ciele predávajúceho môžu byť motivované zmenami v stratégii, regulačným tlakom a/alebo zmenami v ochote podstupovať riziká. Hoci predávajúci môže mať očakávania, že predá zložitejšie expozície za vysokú cenu, tieto ciele bude možno treba upraviť, pretože investori majú odlišné očakávania výnosov a výpočet nákladov pre stratégie vysporiadania úverov v súvislosti s ponúkanými nesplácanými úvermi. Rozhodnutie o predaji alebo držaní/ponechaní v záujme prínosov z ďalšieho zvýšenia hodnoty je motivované najmä internými názormi v rámci organizácie predávajúceho (vymožená hodnota očistená o náklady na vymáhanie v kombinácii s efektom ziskov a strát pre rôzne klientske obchodné segmenty) v porovnaní s vnímaním trhu (uplatniteľné na portfólio alebo individuálny predaj).

Proces výberu portfólia si takisto môže vyžadovať vylúčenie aktív, ktoré by mohli byť náročné vymáhať od dlžníka a/alebo postúpiť tretej strane alebo ktoré sú osobitne označené v rámci portfólia. Dobrým príkladom sú expozície s právami tretích strán alebo expozície, ktoré sú inak zaťažené, ako napríklad záruky. V takýchto prípadoch je často ťažké či nepravdepodobné získať potrebný súhlas s prevodom aktíva od príjemcu. Mohlo by to viesť k situáciám, v ktorých by sa napríklad určitá expozícia dlžníka, napríklad termínované úvery, mohla previesť na kupujúceho, zatiaľ čo expozície s vysokým podielom práce si ponechá banka. Z toho takisto vyplýva, aké dôležité je, aby tím pre transakcie (ak je oddelený od tímu pre vysporiadanie úverov) udržiaval otvorený dialóg s príslušnými pracovníkmi zodpovednými za vysporiadanie úverov.

Treba poznamenať, že portfólio možno zmeniť v neskoršom štádiu procesu, okrem iného sa po ich odhalení vylúčia odôvodnené neoprávnené nároky. Počas fázy 1 a fázy 2 predávajúci naďalej kontroluje nesplácané úvery, pričom overuje, či by sa v súlade s kritériami oprávnenosti a kritériami vylúčenia určité úvery mali vylúčiť z konečného portfólia. Uprednostňovaný uchádzač (ktorý je napokon/ideálne aj kupujúcim vo väčšine prípadov) môže takisto požiadať o vylúčenie niektorých nesplácaných úverov. Podľa toho sa dokončuje portfólio. Z chronologického hľadiska tento prístup pozostáva z týchto krokov:

— uplatnenie hlavných kritérií výberu (druh, protistrana, stav, veľkosť, zemepisná poloha atď.),

— vylúčenie neprevoditeľných úverov (7) a

— vylúčenie úverov na základe rokovaní medzi predávajúcim a kupujúcim.

1.2. Posúdenie právnych/daňových obmedzení alebo obmedzení súvisiacich s ochranou spotrebiteľa

Pred zostavením a predajom portfólia nesplácaných úverov treba objasniť niekoľko právnych kontrol, ktoré sa v jednotlivých krajinách líšia:

— Je predaj úverov tretej strane povolený (napr. bankové tajomstvo, osobitné úverové podmienky atď.) a aké požiadavky sa kladú na tretiu stranu (ako sa stanovuje v miestnych právnych predpisoch, ktorými sa vykonáva smernica o správcoch úverov a nákupcoch úverov (8))?

— Je povolené vymieňať si údaje s tretími stranami, ktoré údaje si možno vymieňať a ktoré nie, prípadne len na základe dohody o spracovaní údajov (9)?

— Treba žiadať o povolenie niektorý regulačný orgán s ohľadom na osobitosti plánovanej transakcie (ako aj ustanovenia miestnych právnych predpisov, ktorými sa vykonáva smernica o správcoch úverov a nákupcoch úverov)?

— Existujú v rámci portfólia nejaké záväzky vyplývajúce zo zmluvy so súčasným správcom úveru/právnikom (napr. právne poplatky, sankcie atď.) pri predaji tretej strane?

— Vzťahujú sa na úvery obmedzenia alebo zahŕňajú kótované spoločnosti s osobitnými obmedzeniami (napr. vnútorné informácie, zamestnanci predávajúceho, obmedzenia pri postúpení stanovené právnymi predpismi)?

— Je pri predaji tretej strane potrebný súhlas verejnej/štátom vlastnenej rozvojovej banky (napr. Finnreva, KfW)?

— Aké sú daňové dôsledky podľa jurisdikcie predávajúceho?

Ak došlo k vypovedaniu zmlúv, na ktorých sú založené nesplácané úvery (tzv. vypovedané úvery), celá expozícia je zvyčajne na požiadanie a plne splatná vopred, čo umožňuje priamy predaj. Pri nesplácaných úveroch v podkategórii expozícií „splatenie nepravdepodobné“, je však situácia zložitejšia, pretože podkladové zmluvy sú stále platné a na vykonanie odpredaja by sa mali zvážiť pohľadávky aj zmluvy (10).

Pokiaľ ide o zabezpečenie primeranej ochrany spotrebiteľa, v určitých prípadoch existujú isté miestne/celoštátne právne informačné povinnosti voči spotrebiteľom, ktoré treba overiť a splniť.

1.3. Ciele procesu výberu portfólia

Výber portfólia zohráva kľúčovú úlohu pri znižovaní rizika týkajúceho sa realizácie. Zmiernenie tohto rizika je pre efektívny a účinný predaj portfólia nesplácaných úverov zásadné a je jedným z najdôležitejších faktorov pri transakciách tak pre predávajúcich, ako aj pre kupujúcich. Potenciál neúspechu uskutočnenia transakcie, najmä ak predávajúci a kupujúci investovali značný čas a zdroje, by sa nemal podceňovať a takisto by to mohlo viesť k problémom týkajúcich sa dobrej povesti predávajúceho a/alebo kupujúceho. Ak predávajúci nie je schopný realizovať transakciu v závislosti od konkrétnych príčin, investori sa už možno na budúcich transakciách organizovaných tým istým predávajúcim nezúčastnia. Predávajúci, ktorí v minulosti zrušili transakcie, sa môžu považovať za menej atraktívnych/spoľahlivých ako iní, keďže sa s nimi môže spájať väčšia neistota a riziko opätovného upustenia od transakcií. Investori uprednostňujú vyčleniť svoje obmedzené zdroje, zamestnancov a kapitál na transakcie na trhu, pri ktorých očakávajú, že budú mať najvyššiu pravdepodobnosť realizácie a nebudú plytvať potenciálne značnými finančnými, ako aj inými (internými) zdrojmi na náležitú starostlivosť. Na druhej strane investori vo fáze 1, ktorí odstúpia od procesu po predložení nerealistických nezáväzných ponúk, nemusia byť predávajúcim prizvaní k žiadnym budúcim transakciám.

Je veľmi dôležité použiť výber portfólia ako prostriedok na vyváženie rôznych a často protichodných záujmov všetkých zainteresovaných strán. Transakcia týkajúca sa odpredaja portfólia si často vyžaduje zapojenie mnohých rôznych interných zainteresovaných strán vrátane (prinajmenšom) tímu pre riadenie vzťahov v súvislosti s nesplácanými úvermi, ako aj zástupcov z oddelení pre financie, riziká, IT, právne záležitosti a dodržiavanie predpisov. Interné riadenie očakávaní je preto dôležité na získanie schválení potrebných na realizáciu obchodu. Vzhľadom na rôzne zapojené interné oddelenia však aj dobre navrhnutý a dobre zrealizovaný proces môže viesť k spotrebe veľkého množstva zdrojov organizácie predávajúceho. Okrem toho môže byť potrebné vylepšiť interné systémy IT, čím vznikajú dodatočné náklady. V prípadoch, keď je potrebná externá podpora v oblasti dátového poradenstva, validácie údajov, orientačného oceňovania atď., môžu celkové priame a nepriame náklady dosiahnuť značnú výšku. Predávajúci by si preto mal byť vedomý toho, že mu môžu vzniknúť značné náklady bez ohľadu na to, či je transakcia úspešne dokončená.

Príklady faktorov, ktoré môžu viesť k nedokončeniu transakcií, zahŕňajú:

— nezískanie potrebného interného schválenia, pretože (okrem iných dôvodov): — predložené ceny boli výrazne pod cenovými očakávaniami, — chýbajúce a/alebo neadekvátne zapojenie vrcholového manažmentu a/alebo — vyskytli sa neočakávané faktory (napríklad nepriaznivé spravodajstvo, zmena právnych predpisov atď.),

— trhové načasovanie je zlé pre nedostatočný záujem investorov a/alebo neexistuje trh pre ponúkané portfólio,

— technické dôvody, napr. obmedzenia prevodov, ktoré sa prejavia počas transakčného procesu. Takéto obmedzenia by boli zvyčajne predvídateľné a zvolený rozsah by nemal zahŕňať nesplácané úvery, pri ktorých takéto riziko existuje,

— chýbajúce údaje a/alebo problémy s kvalitou údajov, ktoré majú nepriaznivý vplyv na oceňovanie a/alebo prevod,

— právne/daňové obmedzenia týkajúce sa predaja nesplácaných úverov v určitých jurisdikciách, napr. osobitné licenčné požiadavky na kupujúcich (ktoré by mali zaniknúť po vykonaní smernice o správcoch úverov a nákupcoch úverov), podmienka právneho vymáhania pred akýmkoľvek predajom, zdanenie, v dôsledku ktorého nie je transakcia z komerčného hľadiska realizovateľná, atď (11).

Väčšinu týchto faktorov možno zmierniť dobre premysleným výberom portfólia a riadne preskúmaným/naplánovaným procesom predaja pred začatím transakcie. Výber portfólia na základe potvrdeného strategického rozhodnutia zo strany vrcholového manažmentu väčšinou získa príslušné schválenia, keďže zvyčajne je už v súlade s cieľmi riadenia a so strategickým plánom banky na odpredaj nesplácaných úverov. Dôvody a možné ciele uskutočnenia transakcie sú uvedené v prílohe 2.

Aj keď neexistuje vopred vymedzená ani komplexná stratégia programu aktívneho predaja nesplácaných úverov, výber portfólia by mal vždy vychádzať z celkových interných cieľov a kľúčových ukazovateľov výkonnosti a mal by byť v súlade s internými usmerneniami. Treba poznamenať, že interné strategické ciele nemusia byť v jednotlivých prípadoch nevyhnutne splnené. Je možné, že pridanie expozícií, ktoré nespĺňajú kritériá na základe zmiernenia kreditného rizika len jednej protistrany, by mohlo stále predstavovať pridanú hodnotu k celkovej obchodovateľnosti portfólia. Napríklad aktíva, pri ktorých existuje jasný záujem na trhu, by sa mohli pridať do portfólia, aj keby nespĺňali všetky ciele transakcie. Takéto pridanie by mohlo zvýšiť atraktívnosť ponuky v absolútnom vyjadrení, ako aj rozšíriť základňu investorov, čo by viedlo k vyššej cene.

Výber portfólia, ktoré spĺňa očakávania predávajúceho, je samozrejme predpokladom, no len jednou časťou úspešnej transakcie. Dané portfólio musí prilákať aj záujem investorov a malo by takisto umožniť splnenie ich očakávaní. Informácie o trhu a skúmania trhu sú kľúčom k zmierneniu tohto rizikového faktora. Výber portfólia, ktoré spĺňa požiadavky/úvahy predávajúceho, no po ktorom by na trhu nebol žiadny dopyt, je zjavne zbytočný. Šikovným výberom portfólia sa dopyt na trhu udržuje v rovnováhe s internými cieľmi predávajúceho v procese výberu.

Odporúča sa zostaviť rovnorodé portfólio zamerané na konkrétne skupiny investorov. Okrem toho, hoci existuje istý predaj zmiešaných portfólií, pri zostavovaní portfólia by sa malo vyhnúť miešaniu príliš veľkého počtu rôznych tried aktív, keďže investori sa väčšinou špecializujú na konkrétne triedy aktív. Vo väčšine prípadov sa investori rozhodujú medzi týmito triedami:

— spotrebitelia ALEBO spoločnosti ALEBO verejný sektor,

— zabezpečené fyzickými aktívami (napr. nehnuteľnosťami, lietadlami, automobilmi atď.) ALEBO nezabezpečené a

— v konkurze ALEBO nie v konkurze.

Ďalej sa odporúča zostaviť rovnorodé portfólio nesplácaných úverov s ohľadom na jurisdikciu, t. j. vybrať nesplácané úvery (a v ideálnom prípade aj kolaterál v podobe nehnuteľnosti) len z jednej jurisdikcie. V prípade portfólií, ktoré obsahujú nesplácané úvery z rôznych jurisdikcií, sa počet investorov zníži a portfóliá s viacerými krajinami zvyšujú zložitosť rôznych parametrov plánovanej transakcie tak pre predávajúceho, ako aj kupujúceho (právne, daňové, správne). Pri posudzovaní jurisdikcie by predávajúci mal brať ohľad na tieto aspekty:

— Kde je nesplácaný úver v skutočnosti „účtovaný“, t. j. v ktorej jurisdikcii sa nachádza predávajúci?

— Právne predpisy ktorej krajiny sa uplatňujú na podkladové zmluvy o úvere?

— Kde majú dlžníci bydlisko/sídlo (v čase poskytnutia úveru a v súčasnosti)?

— Kde sa nachádza kolaterál (v podobe nehnuteľnosti)?

Ďalším relevantným kritériom, ktoré treba zvážiť, je veľkosť a potenciálna kúpna cena portfólia. Investori musia investovať čas a zdroje do procesu náležitej starostlivosti, ktorý sa musí zahrnúť do výpočtu ich potenciálnej návratnosti investícií. Takáto investícia by sa navyše nemusela vôbec vrátiť v prípade, že obchod uzavrie odlišná strana. Ak je portfólio príliš malé z hľadiska investovateľných finančných prostriedkov a očakávaná návratnosť je príliš nízka, potenciálne náklady na náležitú starostlivosť by mohli byť vyššie ako očakávaná návratnosť ponúkaného portfólia, prípadne by predávajúci mohol zvážiť stanovenie komplexných vyhlásení a záruk v ZPKÚ s cieľom vyvážiť riziko neumožnenia náležitej starostlivosti a/alebo poskytnúť možnosť oboznámiť sa s portfóliom. V tomto prípade existuje vysoké riziko, že na procese sa nikto nezúčastní ani nikto nepredloží ponuku. Keďže náklady na náležitú starostlivosť predstavujú značné utopené náklady v prípade, že investor nebude vybraný za uprednostňovaného uchádzača, a funkciu zložitosti, v snahe vytvoriť záujem na trhu treba nájsť správnu rovnováhu medzi veľkosťou, vyhláseniami a zárukami a cenou/návratnosťou portfólia.

1.4. Technické aspekty procesu výberu portfólia

Je dôležité vziať do úvahy technickejšie aspekty procesu výberu portfólia. Systémy IT v bankách často nie sú osobitne navrhnuté na odpredaj portfólia, keďže takéto systémy sú zvyčajne navrhnuté na podporu procesu interného vysporiadanie úverov a pracovníka pre vysporiadanie úverov pri plnení jeho každodenných úloh. Banka ponúka svojim klientom rôzne produkty a musí poskytovať značné množstvo účtovných a regulačných informácií prevažne na úrovni celkovej expozície. Obchodný model banky v súvislosti s bankovou knihou však zvyčajne nie je zameraný na častý nákup a predaj aktív. Systém IT banky nie je určený na časté transakcie. Zvyčajne odráža pohľad na expozíciu, keďže práve toto je pre banku dôležité. Nemusí nevyhnutne odrážať právnejší alebo zmluvnejší pohľad, ktorý môže byť kritický z hľadiska transakcie. Poskytovanie informácií potenciálnym investorom primeraným spôsobom by preto mohlo byť pre banku náročné a informácie použité na prípravu dátových záznamov o úvere si zvyčajne vyžadujú validáciu (príprava dátového záznamu o úvere je zdôraznená v oddiele 2).

V prípade jednorazových transakcií sa validácia a prípadne náprava údajov môže často vykonávať manuálne. V prípadoch, keď sa plánujú pravidelnejšie transakcie, má zmysel vylepšiť systém IT s cieľom umožniť efektívnejší proces. Môže to zahŕňať preskúmanie existujúceho systému IT a zmenu a/alebo vytvorenie niekoľkých (dodatočných) polí na účely transakcie. Vylepšenia systému IT by mali umožniť predávajúcemu poskytnúť relevantné údaje o všetkých pozíciách včas počas celého transakčného procesu. Znížili by sa tým náklady investorov na náležitú starostlivosť a celkové transakčné náklady, čím by sa zlepšilo stanovovanie cien.

Inovačným prístupom na podporu efektívnych transakcií je zavedenie osobitného poľa v systéme pre kontaktné oddelenie, ktoré umožní pracovníkovi poskytujúcemu úver (alebo pracovníkovi pre vysporiadanie úverov) klasifikovať expozíciu ako vhodnú na účely transakcie. Keďže správcovia úverov by mali mať najlepší prehľad o hodnote expozície, môžu mať lepšie postavenie na to, aby odporučili stratégiu interného vysporiadania úverov alebo stratégiu predaja. Vďaka tomuto poľu tak môžu správcovia úverov klasifikovať konkrétne úvery ako odpredajné a umožňuje im zamerať sa na úvery, v prípade ktorých by mohli priniesť väčšiu pridanú hodnotu.

Okrem toho by tím pre správu transakcií mal byť schopný filtrovať konkrétne ciele správy a zahrnúť nesplácané úvery, ktoré spĺňajú tieto ciele správy. Zahrnutie týchto nesplácaných úverov si zvyčajne vyžaduje schválenie príslušným správcom úverov. Takýto prístup takisto umožňuje tímu pre transakcie lepšie riadiť načasovanie transakcie, čo by mohlo byť užitočné v prípade, že na trhu je v rovnakom čase aktívnych priveľa ďalších predávajúcich. Ide o veľmi jednoduchý a účinný nástroj na zriadenie funkcie internej evidencie. Keďže toto pole aktívne využíva správca úverov, umožnilo by to aj bližšie zosúladenie medzi zodpovedným pracovníkom poskytujúcim úver a tímom pre transakcie.

Keď tím pre transakcie dospeje k záveru, že sa dosiahla dostatočná veľkosť a čas vstupu na trh sa považuje za lákavý, príslušné údaje zo systému pre kontaktné oddelenie sa môžu nahrať do systému, ktorý používa tím pre transakcie (a ktorý v niektorých prípadoch tento tím osobitne vyvinul). Softvér umožňuje podrobnú analýzu portfólia, zobrazuje tabuľky stratifikácie, vypĺňa príslušné polia a napokon vytvára dátový záznam o úvere. Na základe týchto údajov sa vrcholovému manažmentu poskytne prvé posúdenie možnej kúpnej ceny. Po jej schválení sa môže začať transakčný proces. V kontexte „jednoduchého“ portfólia s úplnými a kompletnými súbormi údajov a ZPKÚ uvedený proces prebieha riadne a mohol by poskytnúť rýchly prehľad o potenciálnom portfóliu a príslušnom vplyve predaja. V prípade väčších alebo osobitných transakcií, ktoré nie sú jasne odôvodnené (dôvod predaja), a portfólií zostavených neštruktúrovane zmiešaním viacerých tried aktív je nevyhnutná podrobná analýza jednotlivých prípadov. Bolo by potrebné ďalšie úsilie, a to najmä v súvislosti s organizačnými záležitosťami.

1.5. Zváženie potrebného použitia interných zdrojov a potenciálnej dodatočnej potreby externej podpory

Pred prípravou zloženia portfólia a predaja by predávajúci mal zvážiť dostupné interné zdroje na plánované činnosti predaja a potenciálnu potrebu zapojiť externého poskytovateľa služieb, napríklad transakčnú platformu (pozri aj prílohu 3).

V procese rozhodovania by pomohli tieto otázky:

— Má predávajúci interných odborníkov, ktorí majú skúsenosti s realizáciou procesu predaja?

— Má predávajúci prístup k rozsiahlej databáze investorov s cieľom vybrať najvhodnejších a najkonkurenčnejších investorov na účely danej transakcie?

— Vie predávajúci, čo investori očakávajú v rámci procesu náležitej starostlivosti?

— Potrebuje predávajúci podporu pri príprave údajov?

— Má predávajúci špecializovaného interného právnika alebo je potrebná podpora, pokiaľ ide o právne/daňové poradenstvo v súvislosti s dokumentáciou (dohoda o nezverejňovaní informácií, ZPKÚ)?

— Má predávajúci vlastné technické kapacity na výmenu údajov alebo je potrebný poskytovateľ virtuálneho dátového priestoru alebo transakčná platforma?

1.6. Organizačné záležitosti

Pri plánovaní transakcie je dobré zvážiť zdroje, ako sú špecializovaný interný tím a/alebo externý poskytovateľ služieb. V tomto oddiele sa hlavný dôraz kladie na interné aspekty a úvahy. Plánovanie a realizácia úspešnej transakcie sa nemôže ponechať len na správcovi úverov/vysporiadania úverov, ale, ako už bolo uvedené, skôr si vyžaduje súbor zručností z mnohých oddelení a prínosom môže byť podporná úloha poradcu. Množstvo práce by sa nemalo podceňovať. Podobne je veľmi dôležitá hodnota existujúcej siete kupujúcich a skúsenosti s vykonávaním viacerých transakcií.

Ďalšou dôležitou otázkou na zváženie je, či by osobné ciele správcu úverov/vysporiadania úverov mohli byť (alebo sa zdať, že sú) v rozpore s celkovým cieľom správy v súvislosti s transakciou. Môže byť zložité zosúladiť individuálne ciele správcu úverov/vysporiadania úverov s cieľmi, ktoré by sa dosiahli predajom nesplácaného úveru na trhu, čím by sa znížilo jeho pracovné zaťaženie. Takisto by sa mohlo stať, že správcovia úverov/vysporiadania úverov čelia osobným obavám, že predaj ich expozícií na trhu by mohol viesť k tomu, že ich úloha by sa stala zbytočnou. Jednou z možností na zmiernenie tohto problému by mohla byť, podobne ako možnosť zahrnúť do systému IT pole pre obchodovateľné aktíva (pozri predchádzajúci oddiel), úprava ročných cieľov správcov úverov/vysporiadania úverov v snahe nabádať pracovníka poskytujúceho úvery/pracovníka pre vysporiadanie úverov k tomu, aby „zaškrtol políčko“. Ukázalo sa, že ide o úspešnú metódu na motivovanie k primeranej a účinnej identifikácii úverov pre program predaja.

Zriadenie špecializovaného (a v ideálnom prípade nezávislého) tímu/oddelenia pre transakcie možno odporučiť mnohým predávajúcim (ak je to hospodársky efektívne), pričom by sa tým ďalej zlepšila organizačná štruktúra v záujme uľahčenia a uskutočňovania účinných transakcií s nesplácanými úvermi. Takýto špecializovaný tím by mohol získavať poznatky o trhoch s nesplácanými úvermi a skúsenosti s dynamikou trhu (v rôznych krajinách/jurisdikciách). Vďaka tomu by tím mohol poskytovať poradenstvo v súvislosti s výberom portfólia nesplácaných úverov, možnými trhovými cenami a ekonomickými výhodami predaja konkrétneho portfólia. To zasa uľahčuje požadované (predbežné) schválenie a podporu (vrcholového) manažmentu pri podieľaní sa na transakciách s nesplácanými úvermi.

V prípade väčších transakcií možno odporučiť, aby sa daná transakcia organizovala ako (samostatný) projekt. Ten by mal z uvedených dôvodov riadiť interný tím pre transakcie (prípadne s podporou externých poskytovateľov služieb).

V prípade väčších predávajúcich inštitúcií možno odporučiť, aby tím pre transakcie zriadil kanceláriu projektového riadenia, ktorá by koordinovala rôzne pracovné okruhy, vytvorila zdieľané priečinky na výmenu informácií medzi rôznymi pracovnými okruhmi a organizovala komunikáciu s riadiacim výborom. Súčasťou riadiaceho výboru by mali byť všetci príslušní vrcholoví manažéri, aby sa zabezpečilo, že budú neustále informovaní o pokroku dosiahnutom v súvislosti s transakciou, a aby boli zosúladení s príslušným výsledkom. Prispieva to k zmierneniu rizika zamietnutia schválenia predaja. Pokiaľ ide o štruktúru a vykonávanie rôznych pracovných okruhov, predávajúci majú vo všeobecnosti pomerne značnú flexibilitu. Hlavné pracovné postupy však musia byť schopné plniť svoje funkcie a nemali by byť narušené príliš zložitou štruktúrou. Takéto procesy zahŕňajú validáciu/nápravu/obohatenie dátového záznamu o úvere; údaje/náležitú starostlivosť (ktorú by mal viesť správca úverov/vysporiadania úverov), financie, marketing (pod vedením správcu pre transakcie) a právne záležitosti.

Takáto štruktúra vrátane kancelárie projektového riadenia nemusí byť realizovateľná v prípade menšieho predávajúceho, ktorý chce predať portfólio nesplácaných úverov, ktoré sa na trhu považuje za malé, no z hľadiska predávajúceho má značnú veľkosť. Interná analýza (menšieho) predávajúceho by sa mala zaoberať najúčinnejšou a nákladovo najefektívnejšou organizačnou štruktúrou, pričom by sa mala zohľadniť veľkosť a zložitosť nesplácaných úverov, ktoré sa majú predať.

2. Prípravná fáza

2.1. Kľúčové činnosti

V nadväznosti na uvedené opatrenia a úvahy by mal predávajúci počas prípravnej fázy dbať na tieto kľúčové činnosti:

— vymedzenie počtu fáz procesu (konkrétne dvojfázový proces s nezáväznými ponukami a so záväznými ponukami alebo jednofázový proces priamo so záväznými ponukami),

— stanovenie harmonogramu – vrátane interných krokov a prístupu na trh (so zreteľom na zapojenie právnych a konzultačných poradcov, ako aj načasovanie na vybavenie požiadaviek, ktoré môžu mať investori),

— vypracovanie hlavných marketingových dokumentov (najmä základného popisu a informačného memoranda). V rámci náležitej starostlivosti vo fáze 2 sa môže vyžadovať prezentácia k spravovaniu. Vypracovanie hlavných procesných dokumentov [najmä dohôd o nezverejňovaní informácií pre investorov, procesného listu (ak sa vyžaduje osobitne pre fázu 1 a fázu 2), usmernení k záväznej ponuke a podľa potreby usmernení k nezáväznej ponuke],

— príprava dátového záznamu o úvere a získanie dokumentácie,

— zriadenie virtuálneho dátového priestoru (12) (vrátane podrobného indexu virtuálneho dátového priestoru),

— vypracovanie ZPKÚ.

2.2. Počet fáz procesu a harmonogram

V prvom rade by sa malo prijať rozhodnutie o tom, či sa má uskutočniť dvojfázový alebo jednofázový proces podľa druhu portfólia, ktoré sa má uviesť na trh, a očakávaných lehôt (napr. ak je druh aktív dobre známy a očakávané ceny sú dobre známe, v záujme skrátenia harmonogramu by sa mohol uprednostniť jednofázový proces). Mal by sa vymedziť harmonogram vrátane všetkých príslušných interných krokov a míľnikov prístupu na trh, pričom by sa mali zohľadniť tieto aspekty:

1. konzistentnosť postupu schvaľovania vyplývajúca z delegovania právomocí a podpisových právomocí predstavenstva (13);

2. identifikácia zoznamu možných investorov, ktorí budú prizvaní. V prípade odpredaja sa treba zaoberať všetkými internými požiadavkami súladu (napr. proces poznaj svojho klienta);

3. identifikácia zoznamu možných správcov, ktorí budú prizvaní v prípade každého investora, ktorý by mohol mať záujem o nadobudnutie, no v súčasnosti nemá prístup k správcovi;

4. vytvorenie kontextu súťažného výberového konania na dosiahnutie dostatočného cenového napätia, ak je to vhodné, v prípade malého portfólia nesplácaných úverov alebo transakcie zmierňujúcej kreditné riziko len jednej protistrany by však predávajúci mal zvážiť aj zvýšené transakčné náklady a úsilie v porovnaní s možnosťou dvojstranného prístupu k rokovaniam;

5. vymedzenie transakčnej dokumentácie – príslušné interné právne funkcie sa musia dohodnúť na dohode o nezverejňovaní informácií, ZPKÚ a potenciálne ďalších transakčných dokumentoch, čo prípadne podporí externý právny poradca. ZPKÚ by okrem toho malo podpísať daňové oddelenie a audítori;

6. zváženie času potrebného na vykonanie náležitej starostlivosti predajcu/nápravu údajov, na prípravu základného popisu a informačného memoranda a dátového záznamu o úvere.

2.3. Vypracovanie hlavných dokumentov

Inštitúcia by následne mala vypracovať dokumentáciu týkajúcu sa nesplácaných úverov a komerčné materiály. Základný popis obsahuje kľúčové informácie o transakcii a súhrnné údaje o nesplácaných úveroch, ktoré sa majú odpredať, procesný list so všetkými príslušnými krokmi a načasovaním transakcie (pozri aj oddiel 3.4) a informačné memorandum s ďalšími informáciami o štruktúre transakcie a portfóliu nesplácaných úverov. V informačnom memorande sa uvádza podrobný opis cieľového portfólia nesplácaných úverov/jednorazovej expozície, pričom slúži ako primárny marketingový dokument v procese výberového konania. Informačné memorandum obsahuje aj zhrnutie, investičné úvahy, štruktúru predaja, metódu predkladania ponúk, odhadované vymáhané sumy atď.

V týchto dokumentoch by sa mali jasne uviesť všetky pravidlá účasti na procese vrátane harmonogramu, podmienok atď. Mal by sa zdôrazniť význam jasnej a transparentnej komunikácie v počiatočnej fáze v snahe vysvetliť potenciálnym investorom, prečo sa transakcia uskutočňuje a aké sú pravidlá účasti. Inak by to mohlo viesť k nedorozumeniam a v konečnom dôsledku ohroziť dohodu. Predávajúci by tieto premenlivé skutočnosti nemali prehliadať, keďže investora môžu motivovať, aby zvážil dohodu.

2.4. Príprava dátového záznamu o úvere a získanie dokumentácie

Počas tejto fázy by predávajúca inštitúcia mala začať zbierať údaje o nesplácaných úveroch (a prípadne kolateráloch) portfólia s cieľom vytvoriť dátové záznamy o úvere, ktoré by boli sprístupnené investorom. Predávajúci by mal pripraviť dátový záznam o úvere vzťahujúci sa prinajmenšom na informácie v týchto kľúčových hlavných oblastiach:

— celková nesplatená suma a rozčlenenie podľa pohľadávky, úroku, poplatkov a nákladov v súvislosti s istinou,

— dátum vzniku,

— povaha dlžníkov,

— stav pohľadávky/dlžníka (napr. insolventný),

— dátum platobnej neschopnosti a informácie o opatreniach prijatých s cieľom vyhnúť sa premlčaniu,

— platby v minulosti, v ideálnom prípade na základe jednotlivých úverov,

— stav postupov vymáhania a predpokladané vymáhané sumy (podnikateľský plán), podľa dostupnosti,

— právny stav dlhu (napr. predsúdne konanie, aktuálne v súdnom konaní, už s oprávnením a v vo výkone rozhodnutia (14)),

— ak je úver zabezpečený, okrem toho: informácie o kolaterále vrátane stupňa zadržiavacieho práva, skutočností z registra (evidované sumy), práv tretích strán, dostupných trhových hodnôt na voľnom trhu, osobných záruk atď. Pokiaľ ide o úvery zabezpečené nehnuteľným majetkom určeným na podnikanie, môže byť potrebné poskytnúť viac informácií o nájme/stave obsadenia, výnose, hrubom trhovom nájme. V prípade podnikových úverov môže byť nevyhnutné pridať účtovné závierky dlžníkov atď.

V snahe získať presnejšie stanovovanie cien úverových portfólií sa odporúča usilovať sa nielen o vytvorenie prehľadu údajov, ale aj o poskytnutie niektorých údajov o minulej výkonnosti, najmä pokiaľ ide o miery návratnosti. Údaje o minulej výkonnosti by mali zahŕňať skutočné hrubé inkasné peňažné toky (vrátane podrobných informácií o predbežných inkasách a peniazoch na súde) v rámci portfólia na úrovni úveru alebo dlžníka plus procesné náklady a právne výdavky. Historické údaje o výkonnosti môžu zahŕňať agregované krivky návratnosti odrážajúce všeobecné skúsenosti predávajúcej inštitúcie s vysporiadaním úverov. Vzhľadom na narušený vzťah s dlžníkom sú veľmi užitočné aj informácie o právnom postavení. Odporúča sa vykonať aj internú náležitú starostlivosť predajcu s cieľom skontrolovať úplnosť a správnosť uložených informácií a prípadne zlepšiť kvalitu údajov prostredníctvom ad hoc nápravy. Náležitá starostlivosť predajcu sa môže vykonávať interne alebo s podporou (špecializovaného) externého poskytovateľa služieb, ktorý môže ponúknuť dodatočný neutrálny (a potenciálne jasnejší) pohľad na kľúčové relevantné informácie, ktoré sa majú poskytnúť, najmä pokiaľ ide o ceny.

Treba poznamenať, že štandardizované vzory údajov o nesplácaných úveroch EBA, ktoré boli prvýkrát vypracované v roku 2017 s cieľom pomôcť uľahčiť finančnú náležitú starostlivosť a oceňovanie transakcií s nesplácanými úvermi, budú v budúcnosti zohrávať čoraz dôležitejšiu úlohu. Na žiadosť Komisie a po prijatí smernice o správcoch úverov a nákupcoch úverov orgán EBA v súčasnosti vykonáva preskúmanie vzorov údajov, pričom ich zefektívňuje s cieľom pomôcť bankám lepšie sa pripraviť v rámci ich stratégií správy nesplácaných úverov v období po pandémii COVID-19. Používanie vzorov bolo doteraz dobrovoľné, ale v smernici o správcoch úverov a nákupcoch úverov (15) sa EBA poveruje, aby ich ďalej rozpracoval do vykonávacích technických predpisov pre úverové inštitúcie. V súlade s podmienkami stanovenými v smernici sa od úverových inštitúcií bude v budúcnosti vyžadovať, aby používali vzory pre prevody nesplácaných zmlúv o úvere (vrátane prevodov iným úverovým inštitúciám). Vzhľadom na skúsenosti účastníkov trhu na strane kupujúceho i predávajúceho by sa prepracované vzory mali stať jednoduchšími, primeranejšími a účinnejšími, čo by umožnilo jednotné určovanie cien na celom jednotnom trhu.

Predávajúci môže vykonávať kontroly úplnosti, presnosti a iné kontroly kvality údajov a vytvoriť dátový záznam o úvere v špecifickom formáte požadovanom na účely transakcie alebo na regulačné účely. V tejto súvislosti sa odporúča použiť vzor údajov o nesplácaných úveroch Európskeho orgánu pre bankovníctvo, ktorý sa má v budúcnosti stať povinným. Externý poskytovateľ služieb môže takisto podporiť určovanie očakávanej ceny pre konkrétne portfólio.

Vypracovanie dokumentácie by malo zahŕňať samotné spisy k úveru alebo ich vzorku, keďže ich budú požadovať investori počas náležitej starostlivosti. Dostupnosť dokumentácie bude v každom prípade témou počas fázy záväzných ponúk, keďže investori zvyčajne požadujú vyhlásenia a záruky, pokiaľ ide o to, či je dokumentácia dostupná. Dokumentácia v prenosnej forme musí byť vypracovaná pred podpisom/uzavretím. Predpokladom pri začatí procesu predaja nesplácaných úverov je vedieť, aké údaje a dokumentáciu možno poskytnúť a v akej forme.

Získanie fyzickej dokumentácie nemusí byť triviálnou formalitou. Nedostatočná kvalita dokumentácie môže viesť k zníženiu ceny. V závislosti od zmluvy o úvere to môže zahŕňať rôzne dokumenty a záznamy:

— úverovú dokumentáciu: — zmluvy alebo dohody s dlžníkmi, — súdnu dokumentáciu, — dokumentáciu o platobnej neschopnosti,

— dodatky pri dlhodobejších úveroch,

— dokumentáciu o kolaterále,

— korešpondenciu s klientom alebo so súdmi,

— korešpondenciu s právnikmi.

Ak sa predávajúci rozhodne poskytnúť vzorku dokumentov len investorom, proces vytvorenia vzorky by sa mal riadne vysvetliť a všetci dlžníci patriaci do vzorky by mali byť jasne označení v dátovom zázname o úvere. Predávajúci by mal vypracovať vzorku dokumentácie za (štatisticky) náhodnú vzorku. Ak vybrané nesplácané úvery (podľa všetkého) nepredstavujú náhodnú vzorku, analytici na úrovni investorov na to poukážu a investori pravdepodobne požiadajú o dodatočnú dokumentáciu, čo môže spomaliť celkový proces, alebo ak predávajúci žiadosti nevyhovie, môže to viesť k nižším ponúkaným cenám, keďže investori sa obávajú, že kvalita údajov o nesplácaných úveroch v portfóliu nie je jednotná.

2.5. Rozhodnutie o zriadení virtuálneho dátového priestoru

Na výmenu informácií sa v prípade väčších transakcií s prevažne digitálne dostupnými informáciami odporúča používať virtuálny dátový priestor (interné riešenie virtuálneho dátového priestoru a/alebo externý poskytovateľ služieb ponúkajúci riešenia virtuálneho dátového priestoru). To umožňuje sledovať sťahovanie dokumentov a činnosť každého potenciálneho investora spôsobom, ktorý možno ľahko overiť prostredníctvom auditu. Okrem toho virtuálny dátový priestor zvyčajne umožňuje stretnutia s otázkami a odpoveďami a takisto môže umožniť poskytnutie akejkoľvek žiadosti o dodatočné informácie každému investorovi, čo uľahčuje spravodlivý a transparentný proces. Virtuálny dátový priestor môže interne zriadiť predávajúci alebo v spolupráci s externým poskytovateľom služieb (pozri aj prílohu 3 pre viac informácií).

Ak sa predávajúci rozhodne využiť virtuálny dátový priestor, potom sa všetky (elektronicky dostupné) údaje a dokumenty vymieňajú prostredníctvom virtuálneho dátového priestoru. Ak predávajúci nevyužije virtuálny dátový priestor, vyberie si iné bezpečné médium na prenos údajov.

Rozhodnutie o zriadení a využívaní virtuálneho dátového priestoru by sa malo vykonať v každom jednotlivom prípade osobitne, aby sa zohľadnili záujmy všetkých zúčastnených strán. Najmä v prípade malých portfólií alebo transakcií zmierňujúcich kreditné riziko len jednej protistrany by sa mala vykonať analýza nákladov a prínosov, ktorá by mohla spôsobiť odklon od použitia virtuálneho dátového priestoru a na základe ktorej možno navrhnúť použitie alternatívnych riešení, ktoré by za takýchto okolností mohli byť nákladovo efektívnejšie.

Ak sa používa virtuálny dátový priestor, v usmerneniach v osobitnom dokumente by sa mali stanoviť pravidlá, ktoré majú investori dodržiavať pri používaní virtuálneho dátového priestoru (prístup k virtuálnemu dátovému priestoru a používanie informácií, ktoré boli v ňom sprístupnené). Daný dokument typicky obsahuje zoznam osôb, ktorým sa má poskytnúť prístup k virtuálnemu dátovému priestoru, pravidlá a povolenia v súvislosti s dátovým priestorom (napr. úrovne povolení na sťahovanie, možnosti tlače atď.). Pravidlá virtuálneho dátového priestoru by mali byť vyvážené a malo by sa v nich uvádzať, že v prípade konfliktu majú prednosť dohodnuté ustanovenia v dohode o nezverejňovaní informácií. Ak pravidlá virtuálneho dátového priestoru obsahujú prísnejšie ustanovenia ako dohoda o nezverejňovaní informácií vrátane prípadnej osobnej zodpovednosti osôb vstupujúcich do virtuálneho dátového priestoru, môže to spôsobiť značné oneskorenie. Ak analytici investorov odmietnu vstúpiť do virtuálneho dátového priestoru na základe napr. doložiek o osobnej zodpovednosti, nie je to v záujme predávajúceho ani celkového procesu.

Dokumenty nahraté do virtuálneho dátového priestoru musia byť v súlade s uplatniteľnými právnymi predpismi o ochrane osobných údajov a bankovom tajomstve. Preto v prípade potreby musia byť informácie o osobných údajoch (t. j. osobné identifikačné číslo, meno/priezvisko atď.) a/alebo citlivé informácie na základe odporúčania interného/externého transakčného poradcu začiernené.

Na druhej strane predávajúci počas tejto fázy poskytuje investorom prístup k základným informáciám vo forme dátových záznamov o úvere s cieľom umožniť analýzu portfólia. Čím sú tieto informácie relevantnejšie, tým je pravdepodobnejšie, že predávajúci získa realistické nezáväzné cenové ponuky. Relevantné informácie by mali prinajmenšom zahŕňať: celkovú nesplatenú sumu, segment dlžníkov (súkromné osoby, malé podniky, veľké spoločnosti atď.), dátum platobnej neschopnosti, platby v minulosti, právny stav dlhu, podrobnosti týkajúce sa kolaterálu (ak je úver zabezpečený). V prípade veľkých portfólií virtuálny dátový priestor nemusí počas fázy 1 obsahovať úplnú dokumentáciu. Počas fázy 2 sa následne môže poskytnúť vzorka úverovej dokumentácie. Počas fázy 1 by sa mohol investorom vo fáze 1 predložiť rozsah poskytnutia úverovej dokumentácie, aby ho zohľadnili na účely svojich nezáväzných ponúk. Môže byť potrebné, aby sa investorom riadne poskytli kritériá výberu vzorky ako také, ktoré by mohli byť zahrnuté do ZPKÚ vo forme vyhlásení a záruk. Ak sú zapojení externí poskytovatelia služieb, odporúča sa, aby kritériá výberu vzorky skontrolovali a schválili.

2.6. Vypracovanie zmluvy o predaji a kúpe úveru

Okrem údajov a dokumentácie budú mať vplyv na cenu podmienky zahrnuté v ZPKÚ. Proces týkajúci sa ZPKÚ by sa preto mal začať už v prípravnej fáze a zmluva by mala byť súčasťou dokumentácie, ktorá sa má poskytnúť investorom prostredníctvom virtuálneho dátového priestoru pred predložením záväznej ponuky, pričom by malo ísť o kľúčový prvok, ktorý sa má zvážiť na účely samotnej záväznej ponuky.

Predávajúci by sa mal v súvislosti s procesom týkajúcim sa ZPKÚ rozhodnúť:

— V akom jazyku sa má ZPKÚ poskytnúť investorom? Za štandardnú trhovú prax sa ako uprednostňovaný jazyk považuje angličtina za predpokladu, že osobitné právne pojmy by sa mali uviesť aj v podobe príslušného právneho pojmu v miestnom jazyku. Ak sú však cieľoví investori (výlučne) miestni, prijateľný bude pravdepodobne miestny jazyk.

— Vypracujú ju interní právnici alebo by bol tým poverený externý právny poradca?

— Sú k dispozícii vzory ZPKÚ od odvetvových združení alebo transakčných platforiem?

— Aké informácie potrebujú právnici na prispôsobenie ZPKÚ portfóliu?

— Aké vyhlásenia a záruky môže predávajúci poskytnúť? V tomto smere sú nevyhnutné informácie od pracovného tímu pre vysporiadanie úverov.

— Kto musí ZPKÚ interne schváliť pred tým, ako sa poskytne investorom (16)?

— Vymedziť primeraný harmonogram pre investorov na prípravu prirážky, v ktorom sa zohľadní dodatočný čas, ktorý by mohol byť potrebný, ak jazykom ZPKÚ nie je angličtina, no medzi investormi sú medzinárodné spoločnosti/fondy.

— Stanoviť interné harmonogramy: Čo treba urobiť a kedy, aby bolo možné dodržať harmonogram dodania?

— Kedy by bol návrh ZPKÚ dodaný investorom?

Návrh ZPKÚ by sa mal ďalej rozpracovať v ďalšej fáze (pozri aj oddiel 3.4).

3. Predmarketingová fáza

3.1. Kľúčové činnosti

Predmarketingová fáza zahŕňa predbežné posúdenie záujem trhu s cieľom získať spätnú väzbu k transakcii. Výsledkom tejto fázy je konečný výber štruktúry a rozsahu transakcie, procesný list, v ktorom sa opisujú pravidlá a harmonogram transakcie, a súpis materiálov k náležitej starostlivosti, v ktorom sa podrobne uvádza, v ktorom momente procesu bude kľúčový materiál sprístupnený potenciálnym investorom.

Kľúčové činnosti sú:

— skúmanie trhu,

— stanovenie najlepšej marketingovej stratégie,

— pokračovanie vo vypracovaní procesných a marketingových materiálov na účely fázy nezáväzných ponúk a záväzných ponúk.

Rozsah a podrobnosť predmarketingu sa vyznačujú často protichodnými požiadavkami, v rámci ktorých predávajúci pôsobí. Predávajúci musí udržať rovnováhu medzi:

— svojou potrebou transparentnosti transakcií, ako to požadujú zainteresované strany (napr. regulačné orgány, akcionári atď.), a

— všeobecným cieľom (napr. maximalizácia vymožených súm/hodnoty, rýchlosť a náklady, minimalizácia narušenia, diskrétnosť, vyjsť v ústrety zákazníkom v ťažkej situácii atď.).

3.2. Skúmanie trhu

Počas tejto fázy môže predávajúci vykonať „skúmanie trhu“ na základe vlastností plánovanej transakcie a pripraviť širší zoznam potenciálnych investorov s cieľom posúdiť ich záujem o transakciu. Externé obmedzenia procesu nemusia umožňovať otvorene prizvať čo najviac investorov a/alebo predávajúci nemusí vedieť o najpravdepodobnejších investoroch. Preto je dôležité mať prístup k čo možno najrozsiahlejšej neobmedzenej skupine investorov a udržiavať ju. V tejto súvislosti môžu externí poskytovatelia služieb v prípade určitých predávajúcich v niekoľkých jurisdikciách pomôcť pri oslovovaní správnych investorov prostredníctvom svojich databáz investorov.

V rámci skúmania trhu môže predávajúci vydať základný popis, v ktorom predstaví plánovaný proces (so všeobecným harmonogramom), pravidlá prístupu k informáciám a postup predkladania ponúk. Je dôležité objasniť očakávania a načrtnúť proces čo najpodrobnejšie. Preto je kľúčové poskytnúť konkrétny harmonogram s cieľom uviesť, kedy budú poskytnuté materiály, ktoré má predávajúci doručiť, kedy sa očakávajú ponuky a na akom základe atď.

Základný popis je anonymný marketingový dokument, v ktorom sú zhrnuté hlavné prvky navrhovaného predaja nesplácaných úverov. Možno ju poskytnúť potenciálnym investorom pred podpisom dohody o nezverejňovaní informácií (pričom sa v nej prvý raz uvádza, kedy sa dohoda o nezverejňovaní informácií musí podpísať/realizovať). Najmä v prípade predaja nesplácaných úverov zahŕňajúceho kolaterál v podobe nehnuteľnosti je dôležité, aby bol takýto základný popis vypracovaný so súborom názorných prvkov, máp atď., ktorý je čo najkomplexnejší. Pokiaľ je to možné bez poskytnutia dôverného materiálu, základný popis by mal prinajmenšom zahŕňať kľúčové skutočnosti o danom majetku, jeho polohu, prednosti investícií, prehľad o dlžníkovi, aktuálne štádium v rámci právneho procesu týkajúceho sa úveru, kľúčové finančné ukazovatele, fotografiu (17) a kontaktné informácie (18).

Základný popis sa rozosiela cieľovým investorom s cieľom predstaviť im kľúčové charakteristiky plánovanej transakcie. Predávajúci zhromaždí vyjadrenia záujmu od potenciálnych investorov. Po doručení písomných vyjadrení záujmu môže predávajúci zvážiť prizvanie ďalších investorov do procesu predaja.

Interný/externý právny poradca predávajúceho musí rokovať o dohodách o nezverejňovaní informácií s potenciálnymi investormi a ich príslušnými právnymi poradcami. Na konci tejto fázy sa od potenciálnych investorov vyžaduje podpis týchto dohôd o nezverejňovaní informácií. Po realizácii dohody o nezverejňovaní informácií bude predávajúci môcť investorom vo fáze 1 zaslať počiatočný procesný list a informačné memorandum.

Keďže dohody o nezverejňovaní informácií ako také predstavujú zložitú tému, rokovania o dohode o nezverejňovaní informácií so skúsenými investormi, ktorí majú vlastné interné pravidlá a usmernenia, ktoré musia dodržiavať, môžu trvať dlho. To sa musí odraziť v harmonograme. Môže sa stať, že investor bude pripravený podpísať rýchlo, no proces bude stále niekoľko týždňov zaseknutý, pretože dohoda o nezverejňovaní informácií sa musí prerokovať s iným investorom. Odporúča sa centralizovať nadväzovanie spolupráce so záujemcami o investovanie pomocou prísnych tímových povinností a moderných technológií (prostredníctvom interných systémov alebo prostredníctvom napr. transakčných platforiem).

Prvky, ktoré treba zohľadniť pri marketingu/reklame predaja:

Výber sídla investorov a jazyka marketingového materiálu je veľmi dôležitý. Všeobecne platí, že transakcie s možnou peňažnou cenou (čistými výnosmi) nižšou ako 5 až 20 miliónov EUR (v závislosti od krajiny a osobitostí portfólia nesplácaných úverov) môžu byť atraktívne len pre miestnych investorov. Väčšie transakcie by sa mali uvádzať na trh tak pre miestnych, ako aj medzinárodných investorov. Medzinárodní investori budú typicky očakávať, že súčasťou transakcie sú všeobecne akceptované trhové dokumenty a procesy (napr. dohoda o nezverejňovaní informácií združenia LMA), a na transakčný proces budú potrebovať dokumentáciu v angličtine. Aj v prípade menších transakcií by sa mala zvážiť dokumentácia v angličtine, keďže „miestni investori“ môžu byť spojení s väčšími spoločnosťami so sídlom v zahraničí, v prípade ktorých je potrebné získať súhlas výboru.

Takisto je dôležité premyslieť výber investorov na základe preferencie v rámci konkrétnej kategórie aktív. Investori na trhu s nesplácanými úvermi zväčša rozdeľujú svoj záujem podľa viacerých faktorov (pozri aj oddiel 1.3). Ochota pristúpiť ku kúpe sa môže preukázať aj finančným záväzkom (napr. vratnou zálohou). V súvislosti s touto možnosťou by predávajúci mal zvážiť mieru zábezpeky ponúkanú zálohou v porovnaní s dodatočným úsilím vyplývajúcim z potreby rokovať o ďalšom dokumente a spravovať finančné zálohy od rôznych investorov, ktoré sa v konečnom dôsledku budú musieť vrátiť (s výnimkou kupujúceho, v prípade ktorého by sa suma zálohy mohla odpočítať z platby kúpnej ceny).

3.3. Stanovenie najlepšej marketingovej stratégie

Ako už bolo uvedené, treba si vybrať medzi jednofázovým procesom a dvojfázovým procesom. Dvojfázový proces sa vyznačuje dvoma úrovňami poskytnutia informácií: najskôr sa uchádzačom počas fázy nezáväzných ponúk poskytnú informácie na vysokej úrovni. Následne sa počas fázy záväzných ponúk vybraným investorom poskytne prístup k druhej úrovni informácií, ktorá vo všeobecnosti zahŕňa podrobnejšie materiály k náležitej starostlivosti (správu o odsúhlasených postupoch, precenenia, preskúmanie služieb spravovania úverov atď.). Naopak v jednofázovom procese sa všetkým uchádzačom poskytne rovnaká úroveň informácií naraz.

Zahrnutie fázy nezáväzných ponúk má niekoľko výhod:

i) zvyšuje hospodársku súťaž, keďže počiatočná skupina uchádzačov je väčší;

ii) investori sa vyberajú do nasledujúcej fázy na základe ich listov s nezáväznou ponukou, takže záväzná fáza a náležitá starostlivosť, ktoré sú náročné na prácu, sa vykonávajú len s obmedzenou skupinou investorov, vďaka čomu je celkový proces efektívnejší a ľahšie sa riadi;

iii) investori majú počas fázy nezáväzných ponúk príležitosť požiadať o dodatočné údaje, ktoré predávajúci môže pripraviť a následne poskytnúť v záväznej fáze. Zverejňovanie nevyhnutných informácií v súvislosti s kvalitou portfólia môže zvýšiť ocenenie portfólia (čo vedie k presnejšiemu oceňovaniu) a uľahčiť diskusie o ZPKÚ;

iv) určovanie cien môže byť dôležitejšie v prípade portfólií klasifikovaných ako „splatenie nepravdepodobné“, čo by po kríze spôsobenej ochorením COVID-19 mohlo byť bežnejšie ako v prípade pôvodných nesplácaných úverov, ktoré sa predávali za posledných desať rokov;

v) citlivejšie údaje/informácie (napríklad súkromné zmluvné a súdne informácie týkajúce sa samotného dlžníka, precenenia majetku, úplné preskúmanie správcov atď.) sa poskytujú len uchádzačom v užšom zozname vo fáze 2.

Na druhej strane má fáza nezáväzných ponúk tieto nevýhody:

i) vzhľadom na dvojfázovú povahu procesu môže transakcia trvať dlhšie;

ii) musia sa pripraviť dva súbory údajov. Napriek tomu by druhý dátový záznam o úvere mal čerpať z čiastkovej práce vykonanej v rámci prvého záznamu, čím by sa zvýšila miera kompletnosti; a

iii) oslovením viacerých investorov sa môže znížiť dôvernosť transakcií.

Vo všeobecnosti dvojfázový proces možno odporučiť v prípade, že počet potenciálnych investorov sa zatiaľ neznížil napríklad na päť alebo menej. Ak predávajúci vie vopred, že počet investorov by bol obmedzený a hospodárska súťaž by mohla byť dokonca kontraproduktívna, predávajúci by istotne mohol zvážiť rýchlejší (a pravdepodobne ziskovejší) proces užšieho výberu.

Dĺžka fáz poskytovania informácií: fáza 1 trvá v priemere približne štyri týždne a druhá fáza 4 – 12 týždňov (v závislosti od toho, či je portfólio zabezpečené alebo nie, a od toho, či predávajúci dodrží svoje vlastné dodacie lehoty). Vzhľadom na rôznorodosť portfólií a individualizovanú povahu týchto transakcií však presné trvanie závisí od každého portfólia a základne investorov.

Po prijatí rozhodnutia o výbere buď jednofázového procesu, alebo dvojfázového procesu na základe trhovej praxe sú tromi štandardnými stratégiami na prípravu súťažného procesu rozsiahla dražba, cielená dražba a dohodnutý predaj. Ďalej je uvedený prehľad týchto troch možností a informácie o tom, čo predstavuje najlepšiu marketingovú stratégiu v rôznych scenároch.

Rozsiahla dražba

Rozsiahla dražba je typický dvojfázový proces, v ktorom sa veľký počet investorov vyzýva na predloženie orientačnej nezáväznej ponuky. Po tejto prvej fáze dražby prebieha proces náležitej starostlivosti s obmedzeným užším zoznamom investorov, ktorí sú vyzvaní, aby predložili konečnú záväznú ponuku. Po tejto druhej fáze dražby sa vyberie jeden uprednostňovaný uchádzač, s ktorým predávajúci začne rokovať o zmluve o predaji a kúpe úveru a prípadne o ďalších zmluvách o transakciách.

Na základe uvedených výhod spočíva hlavný prínos tohto procesu vo väčšej základni potenciálnych investorov:

— vyššia miera hospodárskej súťaže vedie k vyšším výsledkom predaja,

— k investorom sa bude pristupovať v rámci transparentnejšieho výberového konania na základe ceny, a nie osobných vzťahov, a

— z hľadiska súladu je dostupná reprezentatívnejšia trhová cena a porovnateľné stanovovanie cien.

Hlavnými nevýhodami sú dodatočné zdroje potrebné na správu transakcie, poskytnutie dôverných informácií viacerým účastníkom, ohrozenie dobrej povesti predávajúcich a možné riziko neúspešnej realizácie s novými investormi. Pokiaľ ide o širšie zoznamy investorov, riziko príliš rozsiahleho zoznamu spočíva v tom, že investori, ktorí majú skutočný záujem o transakciu, by sa v takejto situácii mohli viac zdráhať vynaložiť čas a zdroje na náležitú starostlivosť, a to z dôvodu veľmi vysokej miery hospodárskej súťaže a dojmu, že proces je menej zameraný.

V prípade transakcií, pri ktorých je úsilie osloviť širokú škálu cieľových skupín, by transakčné platformy v prípade určitých predávajúcich vo viacerých jurisdikciách mohli ponúknuť efektívny spôsob, ako minimalizovať nevýhodu pojednávaním s veľkým počtom investorov. Transakčné platformy sú navrhnuté tak, aby sa zložitosť interakcie s viacerými možnými investormi presunula z predávajúceho na platformu vytvorenú na daný účel.

Cielená dražba

Cielená dražba je súťažný proces podobný rozsiahlej dražbe, ale obsahuje kratší zoznam potenciálnych investorov (približne 2 až 8). Táto možnosť zvyčajne dáva predávajúcemu lepšiu kontrolu nad procesom a zároveň mu poskytuje možnosť využívať výhody konkurenčného prostredia. Zvyčajne ide o dvojfázový proces, hoci za osobitných okolností, a najmä v situáciách veľkého časového tlaku sa prvá fáza môže vynechať.

Hlavné výhody súvisia s užšou základňou potenciálnych investorov:

— menšia zložitosť (menej interakcií, menej úsilia na náležitú starostlivosť potrebného v tomto štádiu),

— účastníci sú dobre známi, čo urýchľuje harmonogram a mieru úspešnosti. Takisto to umožňuje získať lepší záväzok od každého účastníka, keďže sa domnieva, že má lepšiu šancu na výber za uprednostňovaného uchádzača, čo ho podnecuje k tomu, aby vynaložil viac zdrojov, zameral viac úsilia na náležitú starostlivosť, čo môže mať pozitívny vplyv na cenu a ZPKÚ,

— proces otázok a odpovedí s investormi tím banky dokáže lepšie riadiť a

— obmedzenie potenciálnych problémov s dôvernosťou informácií a obmedzené ohrozenie dobrej povesti.

Hlavnými nevýhodami úzkeho marketingového poskytnutia informácií sú obmedzená hospodárska súťaž, najmä možné vylúčenie nových účastníkov, ktorí mohli mať záujem o transakciu. To by mohlo viesť k nižším výnosom z predaja a v najhoršom prípade k neskoršiemu regulačnému preskúmaniu.

Dohodnutý predaj

Dohodnutý predaj je dvojstranný proces, na ktorom sa zúčastňuje jediný potenciálny investor. Z dôvodu nedostatočnej hospodárskej súťaže sa hlavné kroky (s príslušnou poskytnutou dokumentáciou) a výsledok marketingového procesu výrazne líšia od rozsiahlej dražby. Táto stratégia sa s väčšou pravdepodobnosťou prijme v scenároch, v ktorých je pre predávajúceho rozhodujúca rýchlosť a dôvernosť v súvislosti s transakciou, alebo v týchto prípadoch:

— v predbežnom posúdení trhu prejavil záujem o transakciu iba obmedzený počet investorov (jeden alebo dvaja),

— rokovania medzi predávajúcim a potenciálnym kupujúcim sa uskutočnili vopred alebo ide o opakovanú/následnú transakciu, preto nemusí byť potrebné začať súťažný proces.

Hlavné výhody by súviseli s osobitnými znalosťami/záujmom, pokiaľ ide o dlžníka/veriteľa:

— investori, ktorí už investovali do konkrétneho dlžníka (spoločnosti), by boli schopní zaplatiť príplatok z dôvodu zníženého úsilia a rizika v súvislosti s náležitou starostlivosťou,

— investori/správcovia, ktorí už poskytujú služby spravovania úverov veriteľovi, si v priebehu času vytvorili osobitné know-how/postupy na zaplatenie príplatku a poskytnutie istoty realizácie,

— úsilie na výmenu dokumentov k náležitej starostlivosti je veľmi nízke.

Hlavnými nevýhodami je možný zber obmedzených referenčných cien a úzka spätná väzba trhu.

V závislosti od výberu spomedzi troch uvedených možností možno rátať s týmito harmonogramami:

Proces Prípravné fázy Fáza nezáväzných ponúk (fáza 1) Fáza záväzných ponúk (fáza 2) Rokovanie a podpis Rozsiahla dražba – dvojfázový proces 8–12 týždňov 4–6 týždňov 6–10 týždňov 2–4 týždne Cielená dražba – dvojfázový proces 6–10 týždňov 4–6 týždňov 6–10 týždňov 2–4 týždne Cielená dražba – jednofázový proces 6–8 týždňov neuvádza sa 6–10 týždňov 2–4 týždne Dohodnutý predaj – jednofázový proces 4–8 týždňov neuvádza sa 6–8 týždňov 2–4 týždne (19)

3.4. Vypracovanie procesných a marketingových materiálov na nezáväznú a záväznú fázu

Vypracovanie procesných a marketingových materiálov na účely fázy nezáväzných ponúk

Konečným cieľom predmarketingovej fázy je vypracovať procesné a marketingové materiály, ktoré sú vhodné na zvolenú marketingovú stratégiu (napr. rozsiahla, cielená, dohodnutá). Výsledkom je procesný list (20), ktorý sa poskytuje investorom, ktorí podpísali dohodu o nezverejňovaní informácií. V procesnom liste sa vymedzuje:

i) postup a pravidlá, ktoré budú účastníci predaja dodržiavať; a

ii) súpis materiálov k náležitej starostlivosti, v ktorom sa podrobne uvedie, ktoré materiály vypracované v predchádzajúcich štádiách (napr. základný popis, dátové záznamy o úvere, úverové dokumenty, hodnotenia, správa o odsúhlasených postupoch, správa o právnej náležitej starostlivosti, ZPKÚ atď.) budú zahrnuté do fázy nezáväzných a záväzných ponúk (ak bolo prijaté rozhodnutie o rozdelení procesu).

Význam tejto fázy nemožno podceňovať. Investori budujú dôveru v proces na základe profesionálneho ducha „pravidiel hry“ vymedzených predávajúcim v procesnom liste. Investori zvyčajne radšej investujú náklady na náležitú starostlivosť do procesov, pri ktorých majú vysokú dôveru v harmonogram a ciele predávajúceho. Naopak, procesy predaja, pri ktorých sa zdá, že sú v časovom sklze, menia sa v nich pravidlá atď., poškodzujú nielen vyhliadky daného individuálneho procesu predaja, ale aj vyhliadky predávajúceho na uskutočnenie ďalšieho predaja. Predávajúci by to mali zohľadniť pri začatí procesu predaja nesplácaných úverov a vziať do úvahy, že investori sa opäť zúčastnia na procesoch s menšou pravdepodobnosťou, ak zaznamenali niektorý z týchto javov:

— zdá sa, že predávajúci má záujem len o krížovú kontrolu účtovnej hodnoty svojich nesplácaných úverov,

— predávajúci pravidelne začína transakčný proces pre to isté (alebo podobné) portfólio, no nepristupuje k predaju z dôvodu nesplnenia svojich cenových očakávaní, pričom nikdy neodhalí vyvolávaciu cenu.

Podobne investície v tejto fáze znižujú riziko neskorších právnych nákladov, regulačnej kontroly a zodpovednosti. V procesnom liste sa určujú očakávania investorov, pokiaľ ide o proces, harmonogram a formát procesu predkladania ponúk. Umožňuje im prideliť zdroje a stanoviť stratégiu.

Procesný list by mal zahŕňať prinajmenšom:

— obmedzenia týkajúce sa druhu subjektov, ktoré môžu predkladať ponuky: Na základe odporúčania interného alebo externého právneho (regulačného) poradcu by predávajúci mal špecifikovať licenciu alebo iné požiadavky vzťahujúce sa na kupujúceho. Hoci je z právneho hľadiska zabezpečenie súladu s predpismi prevažne povinnosťou kupujúceho, predávajúci nechce riskovať oneskorenie procesu alebo umožnenie účasti investorom, ktorí nedokážu splniť požiadavky fázy 2,

— prostriedky, ktorými uchádzač potvrdí a odsúhlasí procesný list: Napríklad písomné potvrdenie pred predložením ponuky, prostredníctvom aktu predloženia ponuky atď.,

— všetky lehoty vzťahujúce sa na príslušnú fázu transakcie vrátane materiálov, ktoré má predávajúci dodať, ako sú údaje, vzorová úverová dokumentácia a ZPKÚ,

— poznaj svojho klienta: V ktorom štádiu bude musieť potenciálny uchádzač poskytnúť materiály k procesu poznaj svojho klienta?

— postup predkladania ponúk: — Ako sa vykoná náležitá starostlivosť a v ktorých štádiách sa sprístupnia rôzne úrovne materiálu? Napríklad počas fázy nezáväzných ponúk bude sprístupnený anonymizovaný dátový záznam o úvere a počas fázy záväzných ponúk bude sprístupnený podrobný dátový záznam o úvere. — Ako sa budú riešiť otázky týkajúce sa náležitej starostlivosti? Proces predkladania, cieľový čas odpovede atď. — Záloha: bude sa na predloženie ponuky vyžadovať záloha a aké sú pokyny na predloženie zálohy, ak sa vyžaduje? — Ako sa majú predkladať ponuky: napríklad e-mailom, cez elektronickú platformu, telefónom, fyzicky atď. — Druh predkladania ponúk: či sa predaj uskutoční ako dražba so zapečatenými ponukami, anglická dražba, holandská dražba alebo nejaký hybridný model (viac informácií sa nachádza aj v prílohe 4). — Čo bude predstavovať prípustnú ponuku: napríklad či sa zohľadnia čiastkové ponuky, či sa zohľadnia ponuky podmienené zmenami v ZPKÚ atď. — Ako dlho musia byť ponuky záväzné (napr. 72 hodín), ak ide o fázu 2?

— koncový dátum: Aký bude dátum výpočtu v prípade úverov, pri ktorých vzniká úrok? Ako sa budú riešiť splátky istiny a úrokov prijaté po tomto dátume?

— lehotu na predkladanie ponúk: Kedy sa musia ponuky predložiť a či sa zohľadnia oneskorené ponuky?

— nomenklatúru ponúk: Mali by sa ponuky predkladať ako percentuálny podiel nesplateného zostatku istiny alebo hrubej účtovnej hodnoty alebo ako suma v mene ponuky atď.?

— potvrdenie ponuky: Ako predávajúci potvrdí doručenie ponuky a čo by mal urobiť uchádzač, ak potvrdenie nebolo doručené?

— ako sa budú posudzovať ponuky: Napríklad ako sa bude postupovať v prípade doručenia rovnakých ponúk, podlieha predávajúci záväzku pristúpiť k predaju bez ohľadu na hodnotu najvyššej ponuky, je predávajúci povinný pristúpiť k predaju uchádzačovi s najvyššou ponukou atď.

— vyhodnotenie ponúk: Ako budú informovaní úspešní a neúspešní uchádzači?

— proces uzavretia: V prípade úspešného uchádzača proces a harmonogram uzavretia, napr.: — záloha v dobrej viere. Ak sa vyžaduje záloha, ako sa vypočíta, aká je lehota a za akých okolností sa vráti? — vyhotovenie ZPKÚ. Kedy sa plánuje podpis?

— iné: Iné faktory, s ktorými predávajúci počíta. Medzi príklady patrí: ponúkne predávajúci finančné prostriedky, vyžaduje sa schválenie zo strany regulačného orgánu atď.

V predchádzajúcich štádiách prípravného procesu sa vytvorili všetky dokumenty a materiály, ktoré budú sprístupnené investorovi. V súpise materiálov k náležitej starostlivosti sa pre tím predávajúceho a potenciálnych investorov stanoví, v ktorom štádiu sa sprístupní materiál. Sprístupňovanie údajov sa riadi:

— právnymi predpismi o ochrane údajov: Predávajúci sa chce chrániť a minimalizovať riziko porušenia právnych predpisov o ochrane údajov,

— otázkami hospodárskej súťaže: Predávajúci môžu chcieť obmedziť prístup konkurentov k údajom, čo by im mohlo oproti nim poskytnúť výhodu,

— maximalizáciou výnosov a transparentnosti: Spravidla platí, že čím skôr budú mať potenciálni investori prístup k všetkým materiálom k náležitej starostlivosti (dobrým či zlým), tým vyššia bude účasť a ponuky.

Vypracovanie procesných a marketingových materiálov na účely fázy záväzných ponúk

V rámci dvojfázového procesu sa pri fáze záväzných ponúk využije dokumentácia vypracovaná v predchádzajúcej fáze nezáväzných ponúk, najmä procesný list s podmienkami predaja. Vo virtuálnom dátovom priestore možno poskytnúť vyššie úrovne povolení na sťahovanie podrobných informácií v medziach ochrany údajov a bankového tajomstva.

Návrh ZPKÚ je konečná hlavná dokumentácia, ktorá sa má vypracovať a sprístupniť na začiatku fázy záväzných ponúk. Hlavné témy, ktoré majú byť zahrnuté v ZPKÚ, sú uvedené v prílohe 6.

4. Fáza nezáväzných ponúk (fáza 1)

4.1. Kľúčové činnosti

Celkovým cieľom predávajúceho je dostať nezáväzné ponuky od všetkých investorov vo fáze 1 k dátumu nezáväznej ponuky vo forme, ktorú požaduje predávajúci.

Keď bolo prijaté rozhodnutie postupovať podľa dvojfázového procesu, predávajúci najprv požiada o nezáväzné ponuky a následne o záväzné ponuky. Ako mimoriadne dôležitú súčasť prípravnej fázy predávajúci vybral vhodnú skupinu potenciálnych investorov a zozbieral príslušné kontaktné informácie. Predávajúci (prípadne s podporou externých poskytovateľov služieb) identifikuje a zostaví zoznam vhodných investorov vo fáze 1.

Na začiatku fázy 1 predávajúci poskytne každému investorovi vo fáze 1 i) informácie o tom, že danému investorovi bolo umožnené zúčastniť sa na fáze 1; a ii) konkrétny/podrobný harmonogram, v ktorom sa stanoví každý významný krok vrátane všetkých údajov, dokumentov alebo informácií, ktoré má predávajúci poskytnúť.

Kľúčové činnosti sú tieto:

— ak sa používa virtuálny dátový priestor: správa virtuálneho dátového priestoru pre investorov vo fáze 1 (vrátane otvorenia, správy používateľov a prístupu, podávania správ o virtuálnom dátovom priestore atď.),

— (pokračujúca) príprava virtuálneho dátového priestoru pre investorov vo fáze 2,

— sprístupnenie procesných a marketingových materiálov na účely fázy 1,

— sprístupnenie (zmysluplných) dátových záznamov investorom vo fáze 1,

— správa (obmedzeného) procesu otázok a odpovedí, ak je to vhodné vzhľadom na zložitosť rozsahu a/alebo počet uchádzačov,

— výber druhu dražby na účely fázy 2,

— nepovinné: poskytnutie základných podmienok ZPKÚ investorom vo fáze 1,

— analýza predložených nezáväzných ponúk,

— výber užšieho zoznamu uchádzačov na umožnenie účasti na fáze 2,

— dokončenie portfólia, pričom možno z portfólia vylúčiť určité neoprávnené nesplácané úvery, i) ak (už) nespĺňajú pôvodné kritériá výberu alebo ii) na základe odôvodnenej žiadosti investorov.

4.2. Začatie procesu predkladania ponúk a zaslanie informačného balíka

Marketingové materiály slúžia ako prvé formálne predstavenie portfólia nesplácaných úverov/jednorazovej expozície investorom. Sú nevyhnutné na podnietenie záujmu investorov a vytvorenie priaznivého prvého dojmu. Spolu so základným popisom sú hlavnými dodatočnými marketingovými dokumentmi na účely fázy prvého kola nezáväzných ponúk informačné memorandum, (zmysluplný) dátový záznam o úvere (21) a procesný list.

V procesnom liste na účely fázy 1 sa stanovujú pravidlá fázy nezáväzných ponúk. Predávajúci môže poskytnúť návrh ZPKÚ už vo fáze 1, no nie je zvykom žiadať od investorov, aby vo fáze 1 pripravili prirážku v ZPKÚ investora, keďže i) investori by sa mohli zdráhať vynaložiť na to peniaze (externé právne poradenstvo) a zdroje vo fáze 1 a ii) predávajúci nechce preskúmavať prirážky v ZPKÚ investorov všetkých investorov vo fáze 1. Ak však predávajúci chce využiť pripomienky k zmluvným témam ako kritériá výberu, predávajúci sa môže rozhodnúť rozoslať (stručné) základné podmienky ZPKÚ, v ktorých sa uvádzajú hlavné parametre, ktoré budú zahrnuté v ZPKÚ. Na základe toho môžu byť investori vo fáze 1 požiadaní, aby spolu so svojou nezáväznou ponukou predložili vyhlásenie k týmto parametrom. Predávajúcemu to umožňuje zohľadniť preferencie investorov vo fáze 1 pred prechodom do fázy 2, čím sa predávajúcemu poskytuje podpora na ďalšie vypracovanie a dokončenie návrhu ZPKÚ. Predávajúci by navyše zistil, či základné podmienky ZPKÚ obsahujú zmluvné dojednania, ktoré všetci alebo väčšina investorov odmieta.

Ak odborne vypracovaná ZPKÚ nebude sprístupnená na pripomienkovanie čo najskôr v priebehu procesu, predávajúci sa vystavuje riziku „opätovného obchodovania“ (vyjednávacia stratégia kupujúceho spočívajúca vo využití rokovania o ZPKÚ ako príležitosti získať späť ekonomickú hodnotu po tom, ako sa zaviazal ku kúpnej cene počas procesu predkladania ponúk). Preto sa odporúča:

— aby sa základné podmienky ZPKÚ poskytli investorom počas fázy 1,

— aby sa ZPKÚ pripravila v prípravnej fáze a dokončila vo fáze 1, pričom sa má sprístupniť najneskôr na začiatku fázy 2, a

— od investorov by sa malo vyžadovať, aby ako súčasť svojich záväzných ponúk predložili prirážky v ZPKÚ investorov.

Spolu s procesným listom budú materiály, ktoré majú dostať investori vo fáze 1, obsahovať aj podrobné údaje o portfóliu na základe jednotlivých riadkov a prípadne ďalšie podrobné informácie týkajúce sa všetkých alebo najväčších úverov. V procesnom liste alebo v inej časti materiálov fázy 1 poskytnutých predávajúcim sa okrem iného uvádza:

— podrobný harmonogram fázy 1 a v ideálnom prípade už zhruba načrtnutý harmonogram fázy 2. V prípade akéhokoľvek oneskorenia na strane predávajúceho to predávajúci okamžite aktívne oznámi všetkým investorom vo fáze 1 vrátane informácií o predĺžení lehôt, ktoré predávajúci pôvodne oznámil. Harmonogram pôvodne oznámený investorom vo fáze 1 by mal byť realistický a zmeny by mali byť transparentné, aby si predávajúci zachoval dobrú povesť z hľadiska spoľahlivosti,

— informácie o požiadavkách predávajúceho na formát a obsah nezáväznej ponuky. Odporúča sa, aby si predávajúci od investorov vo fáze 1 vyžiadal špecifikáciu napr. akýchkoľvek žiadostí týkajúcich sa informácií a náležitej starostlivosti, ktoré by mali vo fáze 2, ako aj predpokladov, z ktorých vychádza ich nezáväzná ponuka, aby to predávajúci mohol zohľadniť na účely plánovania fázy 2 a s cieľom určiť realistický harmonogram fázy 2.

Pokiaľ predávajúci vykonal akúkoľvek prácu v oblasti náležitej starostlivosti predajcu (napr. precenenie nehnuteľnosti, kontroly konzistentnosti dátových záznamov o úvere, preskúmanie právnej dokumentácie), mohlo by byť užitočné poskytnúť informácie o rozsahu takejto náležitej starostlivosti predajcu vo fáze 1. Investorom by to umožnilo posúdiť rozsah potenciálnej práce v oblasti náležitej starostlivosti potrebnej vo fáze 2 a zohľadniť to v rámci svojej nezáväznej ponuky.

4.3. Uchádzači vykonávajúci počiatočnú náležitú starostlivosť

Po doručení materiálov fázy 1 od predávajúceho uskutočnia investori vo fáze 1 počiatočnú náležitú starostlivosť na základe dostupných informácií. Takisto môžu predávajúcemu predložiť obmedzený počet otázok s cieľom objasniť určité aspekty týkajúce sa nesplácaných úverov (a prípadne ich podkladového kolaterálu). Existovala by aj možnosť umožniť obmedzené otázky a odpovede s investormi vo fáze 1, ktorí už môžu predávajúcemu klásť (obmedzené) otázky. Dôvodom na to by mohla byť prípadná zložitosť rozsahu predaja a/alebo počet uchádzačov. Predávajúci by okrem toho mohol vypracovať usmernenia k podrobnejšiemu procesu otázok a odpovedí vo fáze 2. Počas tohto prvého kola bude predávajúci (prípadne s podporou externých poskytovateľov služieb) zaznamenávať otázky investorov v centralizovanom súbore a následne vypracuje odpovede na tieto otázky alebo poskytne podporný materiál na riešenie počiatočných obáv investorov. Predávajúci bude zároveň pokračovať vo vypracovaní príslušných (dodatočných) materiálov na účely druhého kola.

4.4. Predloženie nezáväzných ponúk uchádzačmi a výber užšieho zoznamu uchádzačov, ktorí majú postúpiť do druhého kola

V závislosti od druhu transakcie alebo štruktúry portfólia si predávajúci (prípadne s podporou externých poskytovateľov služieb) od investorov vo fáze 1 vyžiada nezáväznú ponuku v lehote stanovenej predávajúcim v procesnom liste alebo iných materiáloch. Po doručení nezáväzných ponúk ich predávajúci porovná a zanalyzuje, čoho výsledkom je analytická správa o nezáväzných ponukác